ועדת הפנים והגנת הסביבה, כנסת 20, פרוטוקול מספר 692, 2018-07-09 12:15

יואב קיש: שלום לכולם, אני רק אומר שאנחנו נשלים את הרביזיות שהיו לנו עכשיו – שלום לישראל דנצינגר – שנשארו פתוחות.

יואב קיש: הרביזיה היחידה שנדון בה לעומק היא נושא הצמיתות, כפי שדיברנו, והיא פתוחה.

יואב קיש: יש עוד מספר רביזיות שאני, בעקבות הייעוץ המשפטי, הגשתי.

יואב קיש: הן הוסדרו?

תומר רוזנר: הכול בסדר.

יואב קיש: אז זאת הרביזיה היחידה.

יואב קיש: פולקמן יסיר את הרביזיה ואנחנו לא דנים בשום דבר יותר.

יואב קיש: אני אומר לכולם שאני רוצה לסיים את זה עד השעה אחת.

יואב קיש: באחת יגיע לפה ראש הממשלה ויכבד אותנו גם בדבריו בעניין.

יואב קיש: אני יכול להגיד שבלי התמיכה באמת לאורך כל הדרך של ראש הממשלה ברפורמה הזו, אני לא יודע אם היינו מתכנסים להישגים האלה.

יואב קיש: בוודאי אני רואה את זה כזכות גדולה שהוא מגיע לפה, גם יברך אותנו על העשייה וגם נשמע אותו.

יואב קיש: זה יהיה באחת.

יואב קיש: עד אז אני מקווה שנשלים את הרביזיה.

יואב קיש: חברים, אנחנו מעלים את הרביזיה שלי להצבעה בנושא הצמיתות, כאשר בעצם הנושא הזה הוא משהו שלא נכנסנו אליו מספיק לעומק.

יואב קיש: התגלה שמה שהיה קודם, נדמה לי לפני שלוש שנים, יצאה רפורמה שביטלה את נושא הצמיתות לחלוטין.

יואב קיש: כשאני אמרתי שאני לא נוגע בנושא הצמיתות, למעשה יצא מצב שבעצם אנחנו מתנהלים בלי צמיתות.

יואב קיש: את הדבר הזה אנחנו מנסים לתקן והפצנו אתמול נוסח.

יואב קיש: לכן חשוב לי שנפתח את הרביזיה.

יואב קיש: מי בעד הרביזיה, שירים את ידו.

יואב קיש: בעד הרביזיה – 2

יואב קיש: נמנעים – אין

יואב קיש: הרביזיה נפתחה ואנחנו דנים בנושא הצמיתות.

יואב קיש: נא לקרוא את הנוסח, בבקשה.

תומר רוזנר: קודם נסביר מה ההצעה שמונחת בפני הוועדה, כי הנוסח שנקריא מעט שונה ממה שהופץ, אבל העיקרון הוא כפי שביקש יושב-ראש הוועדה להסדיר אותו, והוא העיקרון הבא:

תומר רוזנר: החוק בשנת 2011 ביטל את נושא הצמיתות ובשנת 2013 פורסם צו שבעצם קבע הסדר נוסף.

תומר רוזנר: בשני ההסדרים האלה נקבע שמי שהייתה לו צמיתות לפני תחילת החוק ולפני הצו מ-2013, משך הרישיון שנקבע לו בצו הוא 15 שנים, ימשיך להיות בצמיתות.

תומר רוזנר: לגבי עסקים אחרים, שבהם קוצרה התקופה לפחות מ-15 שנה, נקבע בצו הקודם שהקיצור ייכנס לתוקף בעת שיפורסם לגביהם מפרט אחיד.

תומר רוזנר: בתוך שלוש שנים מאותו מועד הם יצטרכו לקבל את הרישיון לתקופה החדשה.

תומר רוזנר: מכיוון שפורסמו 11 מפרטים אחידים, זה נכנס לתוקף לגבי חלק מהעסקים.

תומר רוזנר: ההסדר ההוא נכנס לתוקף וחלק מהעסקים שהיו בצו הקודם, תקופתם קוצרה ואחרי שלוש שנים ממועד פרסום המפרט האחיד, נכנסת התקופה החדשה.

תומר רוזנר: המצב שמוצע כרגע הוא להמשיך את המצב שעסקים שייקבעו להם תקופות תוקף של 15 שנים והייתה להם ערב תחילת החוק הזה צמיתות, ימשיכו להיות לצמיתות.

תומר רוזנר: לגבי עסקים שתקופתם קצרה יותר, מוצע לקבוע שתקופתם תיקבע בצו החדש לפחות מ-15 שנים.

תומר רוזנר: מוצע לקבוע שבמועד פרסום הצו יראו אותם כמי שקיבלו רישיון לתקופה - - -

יואב קיש: למה לא ממועד כניסת הצו לתוקף?

תומר רוזנר: ממועד הפרסום.

תומר רוזנר: מועד כניסת הצו לתוקף מאוחר יותר.

יואב קיש: לא לפני ה-1 בינואר 2019 בכל מקרה.

תומר רוזנר: זה תלוי במועד פרסום הצו.

תומר רוזנר: מה שאנחנו הבנו ממשרד הפנים שלגבי תקופות תוקף יש דברים שהוא ירצה לפרסם עוד קודם, אבל את זה אפשר לשמוע מהם.

יואב קיש: מתי שתפרסמו, זאת תהיה נקודת הפתיחה לתוקף.

תומר רוזנר: ואפילו עדיף שזה יהיה פרוס, כדי שלא כל העסקים בבת אחת.

יואב קיש: כל אחד בפרסום שלו, ואז לא יהיה עומס של מכה אחת.

תומר רוזנר: ניתן דוגמה וניקח עסק של מספרה.

תומר רוזנר: אני לא יודע מה תהיה תקופת התוקף, אבל נניח שתקופת התוקף שתיקבע היא עשר שנים והיום היה לו לצמיתות.

תומר רוזנר: זאת אומרת, זה עסק קיים שהיה לו לצמיתות.

קריאה: נגריה.

קריאה: מרכול.

יואב קיש: מרכול ללא מזון, אמרנו ש-15.

תומר רוזנר: מרכול עם מזון שהיה לו ל-10 שנים, אבל היה לו לצמיתות קודם, הוא ייחשב כמי שקיבל רישיון לתקופה של עשר שנים ממועד פרסום הצו.

תומר רוזנר: כרגע הנוסח שמוצע הוא לגבי מסלולים מזורזים ואני מבין שיש בקשה מהממשלה להרחיב את זה.

יואב קיש: אני בשמחה ארחיב.

יואב קיש: את כל המסלולים, לא רק המזורזים.

יואב קיש: כל מי שהיה לו צמיתות והופך ל-15 שנה, לא משנה אם הוא במסלול מזורז או לא, תישאר לו הצמיתות.

חוה מונדרוביץ: כן, זה כבר בתוקף.

חוה מונדרוביץ: אלה שהתקצרו ל-10, 5 ו-3 שנים, שנחיל את ההסדר הזה שמיום פרסום הצו זה יחול.

יואב קיש: מאה אחוז.

יואב קיש: אז זה יחול על כולם.

יואב קיש: תקריאי בבקשה את הנוסח.

לירון אדלר: "על עסק שביום פרסומו של הצו הראשון, לפי הוראות סעיף 7א בחוק העיקרי כנוסחו בחוק זה, היה לו רישיון לצמיתות שניתן לו כדין, יחולו הוראות אלה: (א) אם בצו כאמור נקבעה לגבי עסקים מסוגו תקופת תוקף לרישיון של 15 שנים – יוסיף תוקף רישיונו להיות לצמיתות.

לירון אדלר: (ב) אם בצו כאמור נקבעה לגבי עסקים מסוגו תקופת תוקף לרישיון שהיא קצרה מ-15 שנים – לעניין תקופת תוקף הרישיון, יראו את העסק כמי שניתן לו רישיון ביום פרסומו של הצו כאמור, שתקופת תוקפו היא כפי שנקבע בצו, והיא תחל מיום פרסומו של הצו.

לירון אדלר: רשות הרישוי תיתן לעסק כאמור בפסקה (ב) רישיון ובו תצוין תקופת התוקף של הרישיון לפי אותה פסקה.

לירון אדלר: לעניין סעיף זה – הצו הראשון, לגבי כל סוג עסק, צו לפי סעיף 7א שפורסם החל מיום פרסומו של חוק זה, ונקבעה בו תקופת תוקף הרישיון לגבי אותו סוג עסק.

לירון אדלר: תקופת תוקף שנקבעה בצו הראשון היא גם תקופת תוקף שנקבעה בצו רישוי עסקים – עסקים טעוני רישוי, התשע"ג-2013, ועד יום פרסומו של הצו הראשון טרם החלה לחול על סוג העסק האמור, ובצו הראשון נקבע מועד לתחילתה".

לירון אדלר: יש עסקים שבהם תקופת התוקף קוצרה כבר ב-2013 ועד היום זה לא בתוקף.

לירון אדלר: לכן הם עדיין ממשיכים לקבל רישיונות לצמיתות.

יואב קיש: ממילא תוכנן בצו החדש להפסיק את זה.

יואב קיש: זה לא שינוי שאנחנו עשינו.

יואב קיש: אנחנו עוד מיטיבים קצת.

לירון אדלר: כן.

יואב קיש: בבקשה, חוה, את רוצה להתייחס.

חוה מונדרוביץ: כן.

חוה מונדרוביץ: היו שתי הסתייגויות למשרדי הממשלה.

חוה מונדרוביץ: הסתייגות אחת, שרשות הרישוי, כשהיא מנפיקה בפועל את הרישיון החדש, שגם תודיע לנותני האישור: הנה, זה הרישיון.

יואב קיש: ה-one stop shop שמנפיק, שיודיע.

חוה מונדרוביץ: גם רשות הרישוי, שאין לה one stop shop.

יואב קיש: לחייב בחוק שיודיעו?

חוה מונדרוביץ: כן, זו הייתה הבקשה כדי שיידעו שיש עסק שהוא כבר לא לצמיתות.

יואב קיש: איך זה מתנהל?

יואב קיש: איך המידע הזה קיים היום?

יואב קיש: כל משרד מנהל את זה לעצמו?

חוה מונדרוביץ: כל רשות מקומית יש לה.

יואב קיש: כן, ברור.

יואב קיש: אז הם צריכים לדווח לנותני האישורים?

יואב קיש: זה נראה לי הגיוני.

יואב קיש: תכף נשמע את השלטון המקומי.

חוה מונדרוביץ: הבקשה השנייה, שכאשר יתפרסם המפרט האחיד, בלי קשר לחידוש הרישיון, יחולו התנאים שלוש שנים מיום פרסום המפרט האחיד על העסקים.

יואב קיש: זה קיים ולדעתי אין צורך.

יואב קיש: ברור שבמידה והוא קיבל רישיון – הרי גם לאורך שנות הרישיון יכולות להיות תוספות ודרישות שונות – הוא צריך להתעדכן.

יואב קיש: יש לו שלוש שנים להיערך.

יואב קיש: שלטון מקומי, אתם רוצים להתייחס לבקשה של המשרדים?

נפתלי קאיקוב: אני מנהל אגף רישוי עסקים בעיריית נתניה ויושב-ראש איגוד ארצי בשלטון המקומי.

נפתלי קאיקוב: קודם כל, ההחלטה לגבי צמיתות ב-2013 לא הייתה החלטה שבאה מאנשי המקצוע.

נפתלי קאיקוב: היא החלטה שהגיעה במקור מיושב-ראש ועדת הפנים והסביבה, חבר הכנסת דוד אזולאי.

נפתלי קאיקוב: זאת אומרת שהמילה צמיתות תוקנה לא מהיבטים מקצועיים כאלה ואחרים.

נפתלי קאיקוב: אם דה-פקטו רק ל-11 מפרטים יש תוקף, זאת אומרת של-190 או 191 פריטים אין.

נפתלי קאיקוב: זאת אומרת שלכאורה או לא לכאורה אפשר לבוא ולתקן את הטעון תיקון, כי מה שנעשה בעבר, אפשר לתקן היום.

נפתלי קאיקוב: אנחנו ביקשנו שעסקים שהיו לצמיתות וירדו ל-10 שנים, שגם הם יישארו לצמיתות, כמו הנגריות שאנחנו מיטיבים איתן.

יואב קיש: הפתרון הראשון היה להגיד 10 שנים במקום 15 שנים.

יואב קיש: ואז הבנתי שיש מספר עסקים שאיתם יש לממשלה בעיות.

יואב קיש: מכיוון שלא רציתי לעכב ולהתחיל דיון על כל אחד מהם, ואני מבין את המשמעות, "זרמתי" עם התפיסה הקודמת.

יואב קיש: אבל אני אשמח לשמוע אם אתם עדיין משוכנעים שלא ניתן.

יואב קיש: שמענו את בקשתך.

נפתלי קאיקוב: יש לי הצעה.

יואב קיש: לא צריך את ההצעה.

יואב קיש: אם משרדי הממשלה יתנגדו, אנחנו נישאר כאן.

יואב קיש: אם הם יסכימו להוריד את זה מ-15 ל-10, נעשה את השינוי.

יואב קיש: משרד הפנים, אתם תומכים או מתנגדים?

חוה מונדרוביץ: חלק מהחשיבה אז, כשקיצרו את התוקף של מספר השנים – האם ל-15 או ל-10 – נבעה מרמת המסוכנות של העסק.

חוה מונדרוביץ: שיקול נוסף היה האם הקיימים יישארו לצמיתות או לא.

חוה מונדרוביץ: לכן עסקים מסוימים קוצרו ל-15 שנה כי הם היו ברמת סיכון נמוכה יותר ואמרו שהעסקים הקטנים ימשיכו לצמיתות.

חוה מונדרוביץ: זאת לעומת עסקים אחרים – מפעלים לייצור מזון, חומרים מסוכנים, מפעלי נשק ותחמושת – שקוצרו לפחות מ-15 שנה כי המטרה היא שגם הקיימים, לקצר להם בבוא היום.

יואב קיש: הבנתי.

יואב קיש: זה לא נותן מענה.

יואב קיש: זה ההסבר שקיבלתי ולכן החלטתי להוביל את המתווה השני.

יואב קיש: אתה רוצה להתייחס?

יואב קיש: בבקשה.

נפתלי קאיקוב: נער הייתי וגם זקנתי.

נפתלי קאיקוב: אולי אני לא כזה מבוגר, אבל אני יכול להגיד שהייתי חבר גם ברפורמה הקודמת.

נפתלי קאיקוב: הנושא של הסיכונים לא תמיד היה בראש סדר העדיפויות.

נפתלי קאיקוב: תחנת כוח, לדוגמה, היא ל-15 שנה.

נפתלי קאיקוב: תחנת כוח, אין ספק שיש לה סיכונים וסכנות.

נפתלי קאיקוב: זאת אומרת שזה לא בדיוק היה לפי הסיכונים.

נפתלי קאיקוב: יש לוביסטים ויש אנשים שדאגו לאינטרסים שלהם, שתוקפי הרישיון שלהם יהיו בצורה כזאת ואחרת.

נפתלי קאיקוב: אם רוצים להפוך את היוצרות, אין בעיה.

נפתלי קאיקוב: קחו את ייצור הטקסטיל ואת הנגריות ותעלו אותם ל-15 שנה.

נפתלי קאיקוב: ככה תפתרו את הבעיה אם יש לכם בעיות עם הקבוצה השנייה של תחנות דלק.

יואב קיש: הצעה טובה.

יואב קיש: אני שואל את המשרדים נותני הרישיונות האם בנושא נגריות וייצור טקסטיל יש בעיה להעלות את זה ל-15 שנה.

יואב קיש: משרד הבריאות?

יואב קיש: אין בעיה.

יואב קיש: משרד העבודה והרווחה?

אריק טייב: אנחנו מתנגדים.

יואב קיש: ואתם?

יואב קיש: גם מתנגדים.

יואב קיש: אנחנו לא יכולים להיכנס לדיון הזה כי יש התנגדות של המשרדים.

יואב קיש: העבודה הזו נעשתה.

יואב קיש: אני מסכים איתך שלפעמים עושים דברים במאה אחוז טוב ולפעמים ב-98%.

יואב קיש: זה לא העניין.

יואב קיש: יש עוד הערות לגבי נוסח הצמיתות כפי שהוקרא?

יעל כהן-פארן: אני רוצה לשאול שאלת תם, מי היום יש לו צמיתות?

יעל כהן-פארן: אני רוצה להבין.

תומר רוזנר: לרוב העסקים היום יש צמיתות.

תומר רוזנר: מה שקרה זה שכאשר קבעו את צו רישוי עסקים בשנת 1985, רוב העסקים שנקבעו בצו היו לצמיתות.

תומר רוזנר: בשנת 2011 הכנסת עשתה את הרפורמה והיא קבעה תקופה מרבית ל-15 שנים ומי שהייתה לו צמיתות, המשיך להיות לצמיתות.

יואב קיש: אם הוא היה ב-15 שנה.

קריאה: לא, לא, לכולם.

יעל כהן-פארן: לרותם אמפרט יש לצמיתות?

נפתלי קאיקוב: הרגנו את הנגריות.

נפתלי קאיקוב: הרגנו אותן.

יעל כהן-פארן: לרותם אמפרט יש לצמיתות?

יואב קיש: אני אענה לך.

יואב קיש: בכל נושא המפעלים הכבדים, אני לא חושב שרישוי עסקים זה המבחן הכי קריטי שלהם.

יואב קיש: יש להם מבחנים נוספים ורבים, שהמשרדים השונים מעבירים אותם ולכן זאת רק עוד רגל שעליה זה נשען.

יעל כהן-פארן: רישוי עסקים הוא קריטי.

יואב קיש: בסדר.

יואב קיש: אנחנו בוועדה הזו לא הטבנו.

יואב קיש: לא שינינו את מצבם ואני לא נכנסתי לדיון בעניינם.

יעל כהן-פארן: הוצאנו אותם מרוב החוק.

יעל כהן-פארן: הצמיתות ניתנה, כמו שאומר כאן היועץ המשפטי של הוועדה, לרוב העסקים בישראל, כמעט לכולם.

יואב קיש: לא, לא, לא.

יואב קיש: חוה, את רוצה להתייחס לנושא הצמיתות?

יואב קיש: בבקשה.

חוה מונדרוביץ: בזמנו, ניתנה צמיתות לעסקים, בעיקר לקבוצה 10, שזה תעשייה, מלאכה, כימיה ומחצבים, וקבוצה 2, דלק ואנרגיה, שהם כביכול העסקים המסוכנים יותר, אבל כמו שאמר היושב-ראש, יש רגולציה מקבילה עליהם.

חוה מונדרוביץ: היה גם רציונל שאומר שעסק שהוא מתחיל, הוא די יציב לאורך השנים.

חוה מונדרוביץ: עם הזמן, עסקים נעשו יותר דינמיים ומשתנים אחת לבקרים.

יואב קיש: הוצאנו את תחנות הדלק, הן ל-10 שנים.

חוה מונדרוביץ: תחנות דלק הן אפילו ל-5 שנים.

חוה מונדרוביץ: עסקי מזון מאז ומתמיד לא היו לצמיתות, מלבד מרכולים.

יואב קיש: עופר, בבקשה.

עופר בן אליעזר: לכל אחד ממשרדי הממשלה שנמצאים פה, שיחשוב בסוף שיש בעלי עסקים שנמצאים בקצה ואנחנו כולנו רוצים לעזור פה.

עופר בן אליעזר: אני חושב שהיוזמה שאתה מוביל היא מדהימה, היא נהדרת, ואני חושב שהתוצאות שמגיעים אליהן בסך הכול יפות מאוד.

עופר בן אליעזר: צריך לזכור שבהינף יד אנחנו עלולים לחרוץ עכשיו גורלות להמון בתי מלאכה.

עופר בן אליעזר: צריך לחשוב על זה ולא סתם נפתלי דיבר על הנגריות.

עופר בן אליעזר: אני שם את זה על השולחן כדי שלכל אחד זה יישב בראש.

עופר בן אליעזר: אני אומר את זה ומציע לכולנו לחשוב על זה עוד פעם.

יעל כהן-פארן: סליחה, שאלתי שאלה.

יואב קיש: היא שאלה לגבי רותם אמפרט, אם את יודעת להגיד לה.

יואב קיש: אם את לא יודעת, נא לתת לה את התשובה.

יעל כהן-פארן: האם יש להם רישיון עסקים לצמיתות?

ישראל דנציגר: ל-10 שנים.

יעל כהן-פארן: גם אם להם היה לצמיתות, נניח, הם מקבלים ל-10 שנים.

ישראל דנציגר: היה להם, ואחרי המפרט האחיד עוברים ל-10 שנים.

יואב קיש: תודה.

יואב קיש: אני מעלה להצבעה את הנוסח כפי שהוקרא בנושא הצמיתות.

יואב קיש: מי בעד, שירים את ידו.

יואב קיש: בעד הנוסח – פה אחד

יואב קיש: נמנעים – אין

יואב קיש: ההצעה התקבלה.

יואב קיש: תודה.

יואב קיש: אנחנו עוברים להצביע על כל החוק עם התיקונים, כפי שהוקראו.

נפתלי קאיקוב: אבל אתה ביקשת את ההתייחסות שלנו לגבי הדיווח.

יואב קיש: איזה דיווח?

יואב קיש: לא מכיר.

חוה מונדרוביץ: מי שהוציא רישיון חדש, שידווח לנותני האישור.

תומר רוזנר: כבר הצבעת, אין מה לעשות.

מירה סלומון: הוועדה הצביעה בלי הנוסח הזה, שאנחנו בלאו הכי מתנגדים לו.

תומר רוזנר: מי אמר שהיא הצביעה בלי הנוסח הזה?

מירה סלומון: זה הנוסח כפי שהוקרא.

תומר רוזנר: לא, עם התוספת.

נפתלי קאיקוב: כבוד יושב-ראש הוועדה שאל אותי שאלה ואני התבקשתי לענות.

יואב קיש: אתה צודק.

יואב קיש: הערת את תשומת לבי והשאלה היא איך אתה הבנת את זה ברמה המשפטית.

נפתלי קאיקוב: אנחנו לא מתנגדים, רק במסגרת ה-one stop shop.

נפתלי קאיקוב: אם יוקם one stop shop אנחנו נסכים לדווח, לא out of the blue.

נפתלי קאיקוב: זה השירות.

נפתלי קאיקוב: במסגרת one stop shop אנחנו נדווח.

נפתלי קאיקוב: לא one stop shop – לא נדווח.

נפתלי קאיקוב: כי כל משרד ממשלתי יש לו – זה גם לא הנוסח.

קריאה: לא, אנחנו לא נוכל להסכים לזה.

נפתלי קאיקוב: את יכולה לא להסכים.

תומר רוזנר: הנושא עלה לאחר שהוקרא הנוסח ויושב-ראש הוועדה אמר שהבקשה נראית לו הגיונית ולכן יראו בחלק מן הנוסח.

יואב קיש: אני יכול להגיד לכם ככה, הבקשה היא פשוטה.

יואב קיש: מה שאמרתי הוא שכאשר אתם מוציאים רישיון חדש, תעבירו דיווח לנותני האישורים.

נפתלי קאיקוב: ביקשנו שזה יהיה במסגרת ה-one stop shop.

יואב קיש: אם יש one stop shop או אם אין one stop shop.

יואב קיש: במסגרת הסעיף הזה.

יואב קיש: זו הכוונה.

יואב קיש: תודה.

יואב קיש: חבר הכנסת פולקמן, זכות הדיבור שלך.

רועי פולקמן: תודה.

רועי פולקמן: אדוני היושב-ראש, החוק הזה הוא חשוב מאוד, הוא מצוין.

רועי פולקמן: לאורך הדיונים חששנו מסיפור הצו והיו לנו כל מיני מחשבות מה עושים עם זה.

רועי פולקמן: אני אשמח שאולי מנכ"ל משרד הפנים יאמר את זה כאן, גם לפני ההצבעה על החוק, כי אנחנו רוצים לוודא שהחוק הזה לא יעוקר על ידי זה.

יואב קיש: רגע, אני עוצר אותך לשנייה.

רועי פולקמן: אנחנו רק רוצים לוודא שלא יעוקר החוק על ידי זה שהצו לא יובא.

יואב קיש: טוב, תודה.

יואב קיש: מרדכי, לפני שאני אתן לך להתייחס אני חייב להגיד שמשרד הפנים, מעבר לזה שהוא היוזם והשותף המוביל בחקיקה הזו, יחד עם משרד ראש הממשלה, נתן גב וגיבוי מלא לוועדה.

יואב קיש: וגם כשהיה ויכוח, בסוף הצלחנו להסתדר.

יואב קיש: יש לי אמון מלא שכל מה שאנחנו אמרנו פה, כל השינויים שחוה הקריאה, ייכנסו לחוק.

יואב קיש: אני לא רואה אף אחד מהשחקנים מסביב לשולחן, לא רק משרד הפנים, אבל בוודאי ובוודאי משרד הפנים.

יואב קיש: לכן אני לא צריך את ההצהרה הזו של מרדכי.

יואב קיש: בבקשה, אני מוכן לשמוע את התייחסותך, אבל אני אומר לכם עוד פעם, שיתוף פעולה מלא, עבודה מצוינת ואני מרגיש שהרפורמה הזו תובל על ידי משרד הפנים באמת בהבנה פנימית שזה הדבר הנכון לעשות.

יואב קיש: בבקשה, מרדכי.

מרדכי כהן: אני לא נותן ציונים לאף אחד, אבל אני לא מכיר לאחרונה רפורמה שהתנהלה בצורה כל כך עניינית ומקצועית.

מרדכי כהן: ולכן, אמירות מהסוג הזה עלולות לרמוז – לא לזה אתה מתכוון – אבל זה עלול להתפרש בצורה הזאת.

מרדכי כהן: כל הדיונים היו ענייניים, כולל הדיונים המצומצמים אצל יואב.

מרדכי כהן: הייתה פה התגייסות אדירה של כלל נותני האישורים להתפשר במקומות שהיה אפשר ולהתעקש על הקווים האדומים.

מרדכי כהן: בסופו של דבר צריך להבין מי לוקח על עצמו את האחריות הכבדה, שזה שר הפנים.

מרדכי כהן: בסופו של דבר, החוק הוא באחריות שר הפנים.

מרדכי כהן: כשניסינו להוביל איזשהו איזון עדין בין רמת סיכון לבין הקלה על ביורוקרטיה, רגולציה, פיתוח המשק באמצעות רישוי עסקים, היה צריך את האיזון העדין.

מרדכי כהן: אז אני מצטרף למה שיואב אמר.

מרדכי כהן: זאת ההתחייבות ואנחנו נעמוד בלוחות הזמנים.

מרדכי כהן: אמרנו שהחוק נכנס בינואר, אבל יש עד אפריל, תלוי מהי המשימה.

יואב קיש: הצו צריך להיות עד ה-1 באפריל.

רועי פולקמן: עד ה-1 באפריל יוסר הצו?

מרדכי כהן: ודאי, כפי שהתחייבנו.

יואב קיש: תודה.

יואב קיש: אני מעלה להצבעה את החוק, עם התיקונים כפי שהגדרנו עכשיו.

יעל כהן-פארן: מה עם ההצבעה על ההסתייגויות?

תומר רוזנר: הייתה כבר.

יעל כהן-פארן: היו הסתייגויות שלי.

יואב קיש: לא התקבלו וזהו.

יואב קיש: אחת קיבלנו.

יואב קיש: מה שסיכמתי, עמדתי בו.

יואב קיש: מי בעד הצעת החוק כפי שהוקראה, ירים את ידו.

יואב קיש: בעד הצעת החוק – פה אחד

יואב קיש: נמנעים – אין

יואב קיש: ההצעה התקבלה פה אחד.

יואב קיש: אני רוצה להגיד כמה מילים.

יואב קיש: אני לא יודע אם שר הפנים גם מגיע או לא מגיע.

יואב קיש: מקווה.

יואב קיש: אני רוצה להגיד כמה מילים ואני אתחיל דווקא בתודות כי אני לא יודע כמה זמן יהיה אחרי שיהיה פה ראש הממשלה, והדבר הראשון שחשוב לי זה להגיד תודה.

יואב קיש: ראשית, נמצאים איתנו המנכ"לים.

יואב קיש: מנכ"ל משרד הבריאות יגיע כנראה בשעה אחת.

יואב קיש: אני רוצה להודות למנכ"ל משרד הפנים, מרדכי כהן.

יואב קיש: אמרתי חלק מדבריי.

יואב קיש: אני חושב שהצוות שלך וגם אתה נתתם באמת כתף לכל אורך הדרך, כולל במקומות שהיו לנו ויכוחים מקצועיים.

יואב קיש: ואני חושב שכך אנחנו מתנהלים בוועדה הזו מאז שאני בתפקיד ואני מברך אותך על ההצלחה והעשייה בעניין הזה.

יואב קיש: וכמובן, את השר דרעי, שנתן גיבוי מלא.

יואב קיש: באמת ראוי לציון העניין הזה.

יואב קיש: נמצא איתנו גם מנכ"ל הגנת הסביבה, ישראל דנצינגר.

יואב קיש: אני חייב להודות שהמשרד שהכי התכסחתי איתו זה הגנת הסביבה, אבל נכון, מבחינתו הוא הוביל באמת באחריות רבה את כל נושא שמירת הסביבה לתפיסתו המקצועית.

יואב קיש: אנחנו עשינו את האיזונים בין העניין הזה לבין הביורוקרטיה, כאשר מקום שאותו אני חושב שצריך לקחת יותר לידי ביטוי זה באמת להבין שהמצב הנוכחי הוא קטסטרופה.

יואב קיש: אנשים לא מוציאים רישיון עסקים כי אומרים שזה בלתי אפשרי, ואנחנו מוצאים את עצמנו עם אנשים טובים מפרי חוק.

יואב קיש: לכן, במקום הזה אני הרשיתי לעצמי להיות קצת יותר משמעותי, גם מול המשרדים האחרים.

יואב קיש: אבל אין ספק שאתה נתת גב מלא, וכשלקחנו החלטות הן בוצעו.

יואב קיש: גם אם הייתה ביקורת בדרך, זה מאחורינו ואנחנו ממשיכים קדימה.

יואב קיש: משרד הבריאות, משה בר סימן טוב לא נמצא פה, הוא יגיע.

יואב קיש: במשרד הבריאות יש לנו את עמיר יצחקי.

יואב קיש: אני יכול לקרוא לך אימתם של המסעדנים?

יואב קיש: אני לא יודע אם זה המשפט, אבל בוא נגיד שהיו פה דיונים ערים גם בעניין הזה.

יואב קיש: אני חושב שהגישה של משרד הבריאות, לפחות ממה שאני שמעתי, הולכת להשתנות ב-180 מעלות.

יואב קיש: רפורמה שמגיעה ממשרד הבריאות, לא נולדה באוויר, ואנחנו אימצנו אותה בשתי ידיים.

יואב קיש: דרך אגב, מצאי שם יותר טוב, אבל הוא כבר מאחורינו – במקום מתאם בריאות, נאמן בריאות.

קריאה: לא, לא, כבר היינו שם.

יואב קיש: לא רציתם?

יואב קיש: הבנתי.

קריאה: לוחם בריאות.

יואב קיש: אז אמיר יצחקי הוא לוחם הבריאות שלנו בוועדה.

יואב קיש: בסוף, באמת גם הקלנו, ואני אומר שגם בזכותכם, כולל 15 שנים למרכולים ועבודה על האיטליזים.

יואב קיש: בסוף הוועדה הזאת נתנה יריית פתיחה איך לעבוד עם העסקים.

יואב קיש: יש פה נציגים של העסקים ואני חושב שבעניין הזה ראוי להמשיך וזה מסר נכון.

יואב קיש: נמצאים פה חברינו שמתייעצים עדיין, משרד ראש הממשלה, עמיחי ושי.

יואב קיש: אני לא יודע אם חשבתם בתחילת הדיונים שנגיע לרגע הזה ונצליח.

יואב קיש: בדרך המנכ"ל שלכם עזב ואני לא יודע אם זה בגללי או לא בגללי, אבל אמרתי שיישאר עד הסוף.

יואב קיש: אין ספק שלגרונר יש משמעות רבה מאוד בכל המהלך הזה ואתם, הצוות שלו שדחף את זה.

יואב קיש: אני זוכר אתכם פונים אליי ואומרים: אבל המשרדים ייקחו את זה לוועדת שרים, מה נעשה?

יואב קיש: אין, אנחנו נעשה את מה שצריך ואתם, הגיבוי שלכם ושל ראש הממשלה, פתר הרבה מאוד בעיות בדרך עם כל העבודה המקצועית.

יואב קיש: אז אני רוצה באמת להודות לכם ואני אעבור דווקא לשלטון המקומי.

יואב קיש: עופר בן אליעזר, אתה לא היית בכל הדיונים אבל הם כל הזמן דאגו לכבודך כמי שאחראי על זה בשלטון המקומי.

יואב קיש: מירה, נפתלי, איילת.

יואב קיש: חסר לי פה צפריר שגם היה בחלק מהדיונים.

יואב קיש: נתניה, תל אביב – כנראה עיריות שהנושא הזה בדמן.

יואב קיש: עם ה-one stop shop הצלחתם.

יואב קיש: שכנעתם אותי.

יואב קיש: אתם זוכרים?

יואב קיש: אמרתי לכם שלא צריך, אז לא רק שצריך, גם עם חובת התייצבות במקומות שצריך.

יואב קיש: זה הישג גדול של השלטון המקומי.

יואב קיש: בכלל, השלטון המקומי הוא פרטנר לרפורמה הזאת ואני מברך.

יואב קיש: ברפורמה הזו חשוב מה שנעשה ומה שנעשה תלוי לא מעט בכם.

יואב קיש: ולכן, אני מקווה ומאמין שתהיה רוח גבית מהמשרדים, אבל בסוף שמחתי לראות צוות בשלטון המקומי שרואה את העסקים לנגד עיניו, ולא משהו אחר.

יואב קיש: היה יפה מאוד לראות את זה.

יואב קיש: אני גם מבין שברפורמה הזאת תקבלו משאבים משמעותיים, נדמה לי שסוכם על 50 מיליון.

מרדכי כהן: 150 מיליון.

יואב קיש: 150 מיליון שקלים.

יואב קיש: נפתלי עוד היום בבוקר אומר לי: תדאג שיגידו את הסכום הזה.

יואב קיש: אמרתי לו: יש סיכום, זה בסדר.

יואב קיש: השלטון המקומי יקבל את הכלים בשביל להשלים את הרפורמה הזו.

יואב קיש: אני מאוד מקווה שמהמשרדים זה יוריד עומס ואנחנו נמצא אתכם מתמקדים בדברים החשובים.

יואב קיש: באמת, לכל אורך הדרך המעורבות שלכם הייתה מאוד מאוד חשובה.

יואב קיש: אנחנו עוברים ללילך ורוני, לפי סדר הישיבה.

יואב קיש: אני אעבור רגע לסקטור הפרטי, שהגיעו ממנו נציגים.

יואב קיש: אני חושב שגם בנושא המרכולים עשינו עבודה מקצועית.

יואב קיש: שיתוף הפעולה בנושא האיטליזים היה מאוד חשוב.

יואב קיש: לא הכול תקבלו ותמיד יפקחו עליכם.

יואב קיש: תמיד ישמרו ואתם בסך הכול רוצים לעשות מה שהרגולטור חשוב לו.

יואב קיש: באתם להגיד את דעתכם וטוב שאמרתם.

יואב קיש: שמענו אתכם והייתם באמת מצטייני הישיבות.

יואב קיש: אתם לא היחידים, אבל הייתם מצטיינים.

יואב קיש: אני חושב שהרגשתם והעברתם את המסר שדנים פה בגורלות – אני לא אגיד לחיות או לחדול – אבל ממצב בלתי אפשרי היום של רגולציה חונקת, למצב שבו תוכלו להתמודד איתו.

יואב קיש: אני חושב שעשינו מקפצה והלוואי ואת הרפורמה הזו היינו עושים גם בדברים נוספים.

יואב קיש: לפחות נורתה יריית הפתיחה ברישוי עסקים.

יואב קיש: לה"ב – רועי כהן.

יואב קיש: אנחנו בטלפון ברדיו תל אביב כל פעם ואני זוכר שיחה מלפני שבוע או שבועיים.

יואב קיש: אמרת לי: אתה לא תגמור את זה, מה יהיה?

יואב קיש: אמרתי לך: לא רק שאני גומר את זה, אני רוצה לגמור את זה שבוע לפני כי אם אנחנו הולכים לבחירות בשבוע הבא, את זה לפחות שמנו בכיס.

קריאה: יש איזה סקופ?

קריאה: מאיפה הבאת את זה?

קריאה: מה קרה פה?

יואב קיש: תקשיב, אני בכנסת שלוש שנים ולמדתי שסוף מושב זה מקום רגיש, ואפשר להגיע בסוף מושב לבחירות.

יואב קיש: אז אמרתי ששבוע לפני כן אני מסיים.

יואב קיש: לא יעזור בית דין.

יואב קיש: אין מצב שאני מפספס את הדבר הזה.

יואב קיש: בעזרת השם, היום אנחנו מעבירים את זה.

יואב קיש: רועי, אני חושב שהבאת באמת את התפיסה של העסקים הקטנים.

יואב קיש: הרפורמה הזו מכוונת קודם כל ומעל הכול לעסקים הקטנים.

יואב קיש: דיברנו גם על העסקים היותר מורכבים עם הוועדה המייעצת ואני זוכר כתבה שניסו להגיד: איך נכנענו?

יואב קיש: הוועדה המייעצת, עם כל הכבוד לה, לא להתרגש.

יואב קיש: היא לא מהות הרפורמה.

יואב קיש: הפוקוס העיקרי היה אצלך ואני שמח שבאמת המשכנו.

יואב קיש: איגוד המסעדות, שי ברמן, שהיה אמור לעבוד בפאב אבל יצא שהוא מסעדן – בטח שמעת את זה הרבה פעמים ואני לא הראשון.

יואב קיש: גם אתה היית נוכח, חוץ מאשר כשנסעת לחו"ל והבאת מחליף.

יואב קיש: גם בנוגע למסעדות לא הכול התקבל ולא הצלחנו הכול, אבל הקשבנו, שינינו.

יואב קיש: יושב לידך חבר שלך טל, שאפילו את הגדרת המסעדה פתרנו בשבילכם.

יואב קיש: גם טל עשה עבודה מדהימה ובאמת היה פה כל הצוות של המשטרה ונכנסנו לפרטים לזיקוק ההבדלים בהגדרה של מסעדה ופאב.

יואב קיש: זאת הייתה אחת הבעיות שמנעו מהם לתת למסעדה לעלות ל-10 שנים.

יואב קיש: הפאבים מתחפשים למסעדה ואמרנו: תביאו הגדרה.

יואב קיש: הצלחנו להסדיר את זה, אבל אני מודה שלדיסקוטק לא מצאנו הגדרה, כך שיש לכם עוד עבודה.

יואב קיש: טל, באמת תודה רבה על כל העזרה.

יואב קיש: אני מאוד מעריך את זה.

יואב קיש: נמצאים פה גם נציגים של משרד העבודה.

יואב קיש: אתם לא הייתם בפוקוס העיקרי של הרפורמה, אבל מה שכן השגנו, וזה בזכות היועץ המשפטי, תומר, זה שזוכר תמיד הכול.

יואב קיש: אני רוצה להגיד גם למשרד העבודה – חברים, אתם לא מכירים את זה ואני אומר לכם שהשקענו כמות של שעות בנושא של אחריות על אירוע מרובה משתתפים, מה שנקרא אירוע המונים.

יואב קיש: במשך שנים לא מצליחים להגיע להכרעות בממשלה ובא אליי בתחילת הרפורמה ידידי, היועץ המשפטי תומר, ואמר לי: יואב, בוא ניקח את זה כמשימה ואת הדבר הזה ננסה להסדיר.

יואב קיש: נצליח או לא נצליח ונראה מה יהיה, אבל בוא ננסה להסדיר.

יואב קיש: במקום הזה הייתי צריך להיות אולי קצת יותר קשוח ממה שאני בדרך כלל, כדי להגיד שזה המתווה, אבל בסוף, עם שיתוף פעולה גם של משרד העבודה וגם של המשטרה והמשרד לביטחון פנים, הגענו למתווה.

יואב קיש: אני מקווה שנשלים אותו ונוכל בעוד שלוש שנים לראות שעשינו מהלך דרמטי, שהיה תקוע בממשלה.

תומר רוזנר: במשך 22 שנה.

יואב קיש: 22 שנה.

יואב קיש: אמרנו שתומר זוכר.

יואב קיש: זאת לא הייתה מהות הרפורמה, אבל אם כבר היה דבר שיכולנו לדון בו, אז דנו בו ואני אומר שזה היה מאוד מאוד חשוב.

יואב קיש: הצטרף אלינו משה בר סימן טוב, מנכ"ל משרד הבריאות.

יואב קיש: פספסת את הדברים, אבל אני אתמצת לך.

יואב קיש: בסך הכול אתם עמדתם על האינטרס הציבורי והזענו בינו לבין הבירוקרטיה.

יואב קיש: גם כשמתווכחים, בסוף הצלחנו להגיע להסכמות ולהבנות ואני חושב שהרגשתם שמצד אחד יש מקומות שאני מתעקש עליהם, כי אני מבין את הכובד הרגולטורי ומצד שני, כשהבנתי מכם בסוף את המשמעות הכבדה, נשארתי.

יואב קיש: בעיקר אמרתי שראיתי את הרוח החיובית בנושא הרפורמה המשמעותית שאתם רוצים להוביל עם מתאמי הבריאות, והלכתי אתכם לכל אורך הדרך.

יואב קיש: אני רוצה להודות לך, משה, על שיתוף הפעולה ובסוף היישום יהיה בידיים שלכם.

יואב קיש: בעניין הזה אני באמת מחכה לראות שתצליחו בזה.

יואב קיש: אני אפנה לאוצר, אבל איפה ביין?

יואב קיש: יש פה מישהו מהאוצר?

יואב קיש: ביין הייתה צריכה להיות פה.

יואב קיש: אז אני אגיד תודה לרועי פולקמן, שזכה לכך שהצעת החוק הפרטית שלו תמוזג והיא בעצם תיזכר כרשומה על שמו.

יואב קיש: אין ספק שמעבר לכך, העבודה שעשית בוועדה, השיקולים הענייניים, כולל זה שהיית שותף מלא בהבנת הקשיים שעולים מעבודת המשרדים, עזרת לפתור ועזרת גם ללחוץ על האוצר כשהיה צריך ללחוץ.

יואב קיש: בסוף היה קצת עניין של משאבים וזה תמיד עולה לדיון.

יואב קיש: בעניין הזה גם הגענו להסכמות והאוצר בסוף גם התגייס במקום הזה.

יואב קיש: ההבנות שהשגנו איתו ברמת התקנים הן בתוקף ובאמת צריך להודות גם לאוצר על שיתוף פעולה בכל מה שקשור לחקיקה הזו.

יואב קיש: אני רוצה לראות אם שכחתי מישהו.

יואב קיש: כן, שכחתי.

יואב קיש: המשרד לביטחון פנים – כבאות.

יואב קיש: יצחק שמעוני, איפה הוא?

יואב קיש: הוא תמיד פה.

קריאה: יש לו כנס היום.

יואב קיש: גם בשמו אני מודה לנציב, דדי שמחי.

יואב קיש: אם ניקח לדוגמה מישהו שעשה כבר את כל המהלך, זה הכבאות.

יואב קיש: נציג הכבאות אמר פה משפט מאוד יפה: מבחינתי כולם 15 שנה, אני את העבודה שלי יודע לבדוק.

יואב קיש: הלוואי והיינו במקום הזה לכולם.

יואב קיש: ברור שזה לוקח זמן וזה לא ביום אחד.

יואב קיש: זה גם עניין של משאבים, אבל אני חושב שאם אפשר להתכוונן למשהו, זה המסר.

יואב קיש: באמת, תודה רבה לכל העבודה של הכבאות.

יואב קיש: משרד החקלאות – גיא מור.

יואב קיש: מאוד אהבתי שתמיד תמכת בכל מה שאמרתי ואני מודה לך גם על התמיכה וגם על העשייה.

יואב קיש: כמו שסיכמנו, אם תצטרכו תקן לטפל בזה, גם אתם תקבלו, כמו שנאמר.

יואב קיש: משרד המשפטים – מי נמצא פה עכשיו?

יואב קיש: הנה הגר.

יואב קיש: אני הכי אוהב את הדיונים עם משרד המשפטים.

יואב קיש: שמת לב.

יואב קיש: אני מאוד אוהב שאני מציג את עמדת הממשלה וכשאני פונה למשרד המשפטים שיגיד לי מה עמדת הממשלה, מתחיל האקשן.

יואב קיש: עמדת בזה.

קריאה: היא מסיימת את העיסוק שלה בנושא בסוף הרפורמה.

יואב קיש: עמדת בזה בכבוד וכשהיה משהו שחשבתם שאני טועה בו והתעקשתם, בסוף גם שכנעתם אותי.

יואב קיש: אני מניח שאת יודעת במה מדובר, וככה צריך להיות.

יואב קיש: בסוף, כשאני לא השתכנעתי, אני יודע שלא עוזר שום דבר, אבל בסופו של דבר אנחנו באמת מקשיבים, קשובים ותרמת רבות לדיונים פה.

יואב קיש: תודה רבה על כל השעות ואפילו הזעקת את המומחית מס' 1 שלך.

יואב קיש: מצטרף אלינו השר אריה דרעי, שלום.

יואב קיש: אנחנו בדיוק בסיבוב ברכות והאמת שאני רק רוצה לעבור על האחרונים שלא הזכרתי.

יואב קיש: אני באמת מברך ותודה לכבוד השר שהגיע לברך אותנו על השלמת המשימה שהפקדת בידינו.

יואב קיש: החוק, שכמובן בהובלתך ובהובלת המשרד שלך, וראשון המברכים היה מרדכי כהן.

יואב קיש: אני מנצל את ההזדמנות להודות ליוני, העוזר שלך, שהיה תמיד בתמונה ובכל מקום שהיה צריך שיחה איתו.

יואב קיש: יוני, תודה רבה לך על כל העזרה ושיתוף הפעולה.

יואב קיש: הודיתי לחבר הכנסת פולקמן.

יואב קיש: נמצאים פה איתנו כל חברי הכנסת שהיו בדיונים – חברת הכנסת פארן, חברת הכנסת פדידה וחבר הכנסת יואב בן צור, שבאמת נכחו בדיונים.

יואב קיש: חלקם גם העלו נושאים ושותפו.

יואב קיש: אני יכול לעדכן אותך, השר, שלא היה פה עניין של קואליציה ואופוזיציה וקיבלנו הסתייגות של חברת הכנסת פארן, שהייתה הסתייגות עניינית.

יואב קיש: דחינו מספר הסתייגויות שלדעתנו לא היו נכונות, אבל הייתה באמת עבודה משותפת ושיתוף הפעולה בכל נושא החקיקה.

יעל כהן-פארן: הן היו נכונות אבל אתה סברת שהן כבר מוחלות בחוק ולא צריך להדגיש אותן.

יואב קיש: הנה, היא מתקנת אותי.

יעל כהן-פארן: אתה בעצמך אומר שלא צריך רישוי זריז לכל העסקים הגדולים, נכון?

יואב קיש: מאה אחוז.

יואב קיש: גם ללאה וליואב באמת תודה על כל ההשתתפות, העזרה, השאלות וההבהרות.

יואב קיש: עשיתם עבודה מאוד מאוד משמעותית וחשובה.

יואב קיש: את הברכות לצוות הוועדה שלי אני אשאיר לסוף.

יואב קיש: מצטרף אלינו גם חיים ביבס.

יואב קיש: חיים, גם אתה את הברכות פספסת.

יואב קיש: אני רוצה להגיד גם לשר דרעי שהשלטון המקומי עשה פה באמת עבודה מאוד טובה, בשיתוף פעולה, עם תפיסה שהם באים בשביל העסקים ולא בשביל לפסול את העסקים.

יואב קיש: התפיסה הזאת אצל גורם שנותן רישיון מאוד חשובה.

יואב קיש: אני רוצה לומר מילה אחת למשרד הפנים.

יואב קיש: נמצא פה שר הפנים, אריה דרעי, ואני רוצה להגיד לך ואולי אני חוזר על דברים שכבר אמרתי למרדכי.

יואב קיש: החוק הזה והרפורמה הזו של משרד הפנים היו יכולים בוועדה הזאת ללכת לאיזו פינה.

יואב קיש: אנחנו לקחנו ופיצלנו אותה מחוק ההסדרים כי האמנו שהיא רפורמה משמעותית וחשובה.

יואב קיש: והיה לי שיתוף פעולה מדהים עם המשרד שלך בעבודת החקיקה פה.

יואב קיש: עשינו שינויים משמעותיים – אני לא אכנס אליהם – הכל בשיח ובשיתוף פעולה עם כל המשרדים.

יואב קיש: הייתה לנו רוח גבית ממשרד ראש הממשלה וממשרד הפנים עם הגופים שנותנים רישיונות.

יואב קיש: היו דיונים קשים כאלה ואחרים ובסוף הגענו להבנות, אבל חשוב לי באמת להגיד שבסופו של דבר, החוק הזה הוא שלכם, בידיים שלכם, ומבחן היישום הוא שלך.

יואב קיש: נתת לנו, לכנסת, ואנחנו מחזירים לך בחזרה חוק ששותפים לו גורמים רבים, והיישום הוא בידיים שלכם.

יואב קיש: בבקשה, השר דרעי.

אריה מכלוף דרעי: אדוני היושב-ראש, חברי וחברות כנסת נכבדים, כל מנכ"לי משרדי הממשלה שנמצאים כאן, חיים ביבס, ידידי, יושב-ראש מרכז השלטון המקומי, ראשי רשויות וכל המכובדים שנמצאים כאן, שאת רובם פגשתי בדיונים אין ספור שקיימנו על החוק הזה.

אריה מכלוף דרעי: אני מאוד שמח, יואב.

אריה מכלוף דרעי: אני נזכר בפגישה הראשונה שלנו, כשבאת להתייעץ איתי בארבע עיניים מה לעשות – ועדת הכנסת, ועדת הפנים.

אריה מכלוף דרעי: התלבטת.

יואב קיש: נכון.

אריה מכלוף דרעי: אמרתי לך: אם אתה מחפש פוליטיקה, אל תבוא לוועדת הפנים, אבל אם אתה מחפש סיפוק אמיתי של לשנות דברים, תבוא לוועדה הזאת.

אריה מכלוף דרעי: האמת שעשית את זה אפילו יותר מהר ממה שציפיתי.

אריה מכלוף דרעי: רק בשבוע שעבר, עם הנושא של הסיעוד.

אריה מכלוף דרעי: אלה דברים שהיו, לצערי הרב, במשך שנים על גבי שנים ארוכות במשרד ואף אחד לא היה מוכן לגעת בתפוחים הלוהטים הללו, מכיוון שהיכן שאתה נוגע, אתה נכווה.

אריה מכלוף דרעי: טוב שבאת וחתכת.

אריה מכלוף דרעי: אותו דבר החוק שמוצע כאן, שכבר הצבעתם עליו.

אריה מכלוף דרעי: זה נושא לא פשוט.

אריה מכלוף דרעי: נמצאים פה חברי כנסת שטיפלו בזה, כל אחד מהזווית שלו.

אריה מכלוף דרעי: אני מאוד שמח שבאנו לידי גמר, זה לא היה פשוט.

אריה מכלוף דרעי: היו כאן שאלות, הייתה לפעמים תפיסה של תפסת מרובה – למה לא?

אריה מכלוף דרעי: אם כבר הולכים, בוא נלך יותר.

אריה מכלוף דרעי: היו תפיסות שמרניות של משרדי הממשלה, שבכל זאת, זאת אחריות לא פשוטה.

אריה מכלוף דרעי: לא קל להתנתק מסמכויות שיש לך או מאחריות שיש לך.

אריה מכלוף דרעי: ואני, כשזה הגיע לשולחני, היו דיונים לא קטנים במשרד הפנים והיו דעות.

אריה מכלוף דרעי: זה לא סוד, היו דעות לכאן ולכאן כשהדעה השמרנית הייתה: משרד הפנים לוקח על עצמו משימה גדולה מדי של אחריות, שלא לפתחנו היום.

אריה מכלוף דרעי: ואנחנו הולכים לקחת אחריות גדולה מאוד.

אריה מכלוף דרעי: אני שמח שעמד לצידי המנכ"ל, מרדכי, שבאומץ וביושר אמר: חייבים.

אריה מכלוף דרעי: זאת הזדמנות שנותנים לנו פעם בחיים, שגם האוצר וגם משרד ראש הממשלה הולכים איתנו גם בנושא תקינה וגם בנושא כספים.

אריה מכלוף דרעי: וגם השלטון המקומי שהולך איתנו יחד בעניין ופורום ה-15.

אריה מכלוף דרעי: באמת היה כאן שילוב וכולם התכנסו.

אריה מכלוף דרעי: כמובן, החבר'ה המקצועיים שנמצאים כאן, שממש ליוו את כל הדבר הזה.

אריה מכלוף דרעי: אני שמח שבסוף התכנסנו.

אריה מכלוף דרעי: אני רוצה לומר רק במספר כותרות, שאני בטוח שאתם יודעים, אבל חשוב לשנן שוב.

אריה מכלוף דרעי: 150,000 בתי עסק במדינת ישראל הולכים ליהנות מהרפורמה הזאת.

אריה מכלוף דרעי: אני לא כלכלן, אבל הייתי שר הכלכלה במשך שנה ואני יודע שמה שמניע את המשק זה העסקים הקטנים, גם מבחינת תעסוקה – העסקת כוח אדם – וגם מבחינת העלאת אחוז הצמיחה.

אריה מכלוף דרעי: כל הדברים הללו זה העסקים הקטנים.

אריה מכלוף דרעי: הביורוקרטיה, רבותי – קרוב לשנה, במקרים הטובים, לוקח לעסק, לקיוסק קטן לקבל רישוי עסקים.

אריה מכלוף דרעי: ועכשיו אנחנו מדברים על כך שתוך 21 יום אוטומטית ורישיון זמני מיידי.

אריה מכלוף דרעי: ואחרים זה 41 יום, 49 יום כשהמקסימום זה 180 יום.

אריה מכלוף דרעי: זה חיסכון של 67,000 חודשי עבודה בשנה.

אריה מכלוף דרעי: תפנימו את המספר הזה – 67,000 חודשי עבודה בשנה חסכנו כאן למשק.

אריה מכלוף דרעי: תתרגמו את זה לכסף, תבינו את העבודה שעשיתם בעניין.

אריה מכלוף דרעי: ולכן, אין ספק שזה דבר גדול.

אריה מכלוף דרעי: אני מסכים איתך, יואב, שהאחריות עכשיו היא עלינו והמבחן הוא עלינו, אבל ברור שבלי הרשויות המקומיות לא נוכל לעשות את זה.

אריה מכלוף דרעי: אנחנו הולכים לתת עזרה יפה מאוד שקיבלנו מהאוצר לרשויות המקומיות – תקנים ותקציבים.

אריה מכלוף דרעי: והרשויות המקומיות יצטרכו לעשות זאת ביחד איתנו.

אריה מכלוף דרעי: אני אומר שאנחנו נותנים אמון, דבר שלא היה קיים במדינת ישראל.

אריה מכלוף דרעי: על סמך הצהרה שלך אנחנו נותנים לך לפתוח.

אריה מכלוף דרעי: עם זאת, מי שחלילה וחס לא יעמוד בהצהרה או יזייף בהצהרה או שהנתונים שלו לא נכונים, שלא יתפלא אחר כך שגם המקל יהיה חזק.

אריה מכלוף דרעי: אנחנו נותנים פה אמון מוחלט באנשים, ואני מקווה שאנשים יוכיחו את האמון הזה ולא ינצלו אותו מכיוון שאנחנו לא מתכוונים, חלילה וחס, להפקיר את שלום הציבור.

אריה מכלוף דרעי: אנחנו לא מוכנים לוותר על מה שאנחנו מחויבים לו כלפי האזרח.

אריה מכלוף דרעי: אנחנו חושבים שאפשר לשלב את שניהם.

אריה מכלוף דרעי: אנשים הם נורמטיביים, אנשים יעמדו במה הם התחייבו ואנשים יעמדו בזה, אבל אם לא, אמצעי הפיקוח שלנו יהיו תקיפים, ברורים, חדים ומהירים.

אריה מכלוף דרעי: לא תהיה משיכת זמן.

אריה מכלוף דרעי: אנחנו נשלול מיידית, נעשה כל מה שאתה נתת לנו בחוק ואנחנו נאכוף אותו, אבל נקווה שלא נגיע לזה.

אריה מכלוף דרעי: נקווה שבאמת אנשים יידעו סוף סוף בפעם הראשונה והלוואי ובנושאים אחרים של ביורוקרטיה יאמצו את הגישה הזאת, של לעבוד על תצהירים, על אמון ועל אוטומציה.

אריה מכלוף דרעי: הרשויות גם יצטרכו לעמוד בזה.

אריה מכלוף דרעי: חיים, אתה צריך להעביר את זה לראשי הרשויות ורשות שלא תעמוד בלוח הזמנים – אי-תשובה זה תשובה.

אריה מכלוף דרעי: נקודה.

אריה מכלוף דרעי: מי שלא יעמוד בלוח הזמנים ולא ייתן תשובה, זאת תשובה חיובית.

אריה מכלוף דרעי: אנחנו לא נחכה והעסק חייב להמשיך לרוץ.

אריה מכלוף דרעי: אני בטוח שזאת רפורמה שכולם ייהנו ממנה.

אריה מכלוף דרעי: האזרח אמור להרוויח בסוף מכיוון שאנחנו נוריד את יוקר המחייה, העסקים ייהנו מזה וגם הרגולציה שהתרגלה לעבוד בשיטה אחרת, תיהנה מזה שהיא תהיה יותר ישירה, יותר ממוקדת וגם יותר תקיפה.

אריה מכלוף דרעי: אני שוב מודה לך, יואב, מודה לכך חברי הוועדה.

אריה מכלוף דרעי: יש באמת הרבה להודות כאן.

אריה מכלוף דרעי: ברשותכם, אין לי הרבה הזדמנויות להודות לעובדים שלי במשרד הפנים.

אריה מכלוף דרעי: איפה הרבנית?

אריה מכלוף דרעי: אתם לא תאמינו – האגף הגדול לרישוי עסקים במשרד הפנים, פרס אני נותן למי שמנחש כמה עובדים יש באגף הזה.

קריאה: אחד.

אריה מכלוף דרעי: כמה עובדים חוה מניידת, עם כל החוק הזה ועם כל העבודה הזאת?

אריה מכלוף דרעי: זה אחד מהאבסורדים שבכל העניין.

אריה מכלוף דרעי: אבל למרות זאת, איך אנחנו אומרים בחנוכה?

אריה מכלוף דרעי: מעטים ביד רבים.

אריה מכלוף דרעי: צדיקים.

אריה מכלוף דרעי: באמת כל הכבוד, חוה, על כל העבודה שעשיתם.

אריה מכלוף דרעי: וכמובן, הלשכה המשפטית שלנו שעומדת יומם ולילה, נמצאת פה – אורית, נתן, יהודה ואחרים.

אריה מכלוף דרעי: כמובן, לאגף התקציבים שלנו, סיון להב.

אריה מכלוף דרעי: כל הצוות הזה עבד יומם ולילה, ממוקד מטרה בשליחות.

אריה מכלוף דרעי: כולם הבינו שהם שותפים לרפורמה ולהיסטוריה.

אריה מכלוף דרעי: אני מודה להם ולכולם, ובראשם המנכ"ל.

אריה מכלוף דרעי: משרדי ממשלה אחרים – משרד הבריאות, המשרד להגנת הסביבה, המשרד לביטחון פנים – כל המשרדים, אם לא היו פה מנכ"לים ושרים שהבינו שיש פה הזדמנות היסטורית, אני לא זוכר בסיבוב הקודם ששרים ומנכ"לים היו מתנדבים ללכת על דברים כאלה.

אריה מכלוף דרעי: יישר כוח להם, בלעדיהם לא היינו עושים את הדבר הגדול הזה.

אריה מכלוף דרעי: אני מקווה שביחד נצדיק את האמון שנתנו בנו ונעשה באמת שינוי לטובת האזרח ולהורדת יוקר המחייה.

אריה מכלוף דרעי: תודה רבה לך.

יואב קיש: תודה רבה.

יואב קיש: אני חייב להגיד, שר הפנים, הרב אריה דרעי, שהצלת אותי מכמעט טעות שעשיתי.

יואב קיש: אני עברתי על פני השולחן וחוה ישבה פה מאחור ולא ראיתי.

יואב קיש: פה ברשימה היא הופיעה, כמובן.

יואב קיש: גם אני מצטרף, כמובן, לכל הברכות.

יואב קיש: חוה היא המסמר העיקרי אצלכם בנושא רישוי עסקים.

יואב קיש: כל השאלות, כל הדיונים.

קריאה: היא הספיקה בדרך לחתן ילדה.

יואב קיש: נכון, נכון.

יואב קיש: גם זה.

יעל כהן-פארן: כל כך הרבה זמן היה פה ההליך שהיא הספיקה.

יואב קיש: דיון אחד היה באמת ארוך והסיבה שכינסתי את הדיון הייתה כי אמרתי שאנחנו מסיימים את הרפורמה הזו שבוע לפני סוף המושב.

יואב קיש: למה?

יואב קיש: כי מהניסיון שלי בסוף המושב לפעמים הולכים לבחירות.

יואב קיש: אז אני לא רוצה לחכות לסוף מושב.

יואב קיש: אמרתי שנסיים שבוע לפני כן ובאמת השלמנו היום את המהלך הזה.

יואב קיש: סיכמת את זה מאוד יפה, השר.

יואב קיש: העניין של שיתוף הפעולה מכול המשרדים, מאנשי הצוות, העובדים ועד השר והמנכ"ל.

יואב קיש: זה היה הכרחי בשביל שנצליח לקדם את העניין הזה.

יואב קיש: בלי זה לא היינו מצליחים ואין ספק שזה היה שינוי שלא רואים בכל יום.

יואב קיש: הרפורמה הזו עשתה את זה במשק.

יואב קיש: אני אתן לעוד חבר כנסת לדבר, אם מישהו רוצה, בקצרה.

יואב קיש: רועי, בבקשה.

רועי פולקמן: הנושא הזה באמת מתגלגל במשרדים תקופה מאוד מאוד ארוכה.

רועי פולקמן: אני רוצה להודות לשר הפנים כי אני יודע שמאז שהחוק הגיע לוועדה, נדרשת לקדם ולשנות המון דברים בתוך התהליך הזה, ביניהם הוועדה המייעצת ומרכזי השירות.

רועי פולקמן: חשוב לי לומר שני דגשים, ואני אומר אותם גם לידידי, חיים ביבס.

רועי פולקמן: אחד זה האתגר הגדול של השלטון המקומי, כי בסוף הוא צריך לרכז את העבודה הזאת.

רועי פולקמן: מי שעומד בפרונט מול העסקים זה אתם, יותר ממשרדי הממשלה ולכן צריך לפעול כדי שהדבר הזה יעבוד טוב, והיישום הוא לפנינו.

רועי פולקמן: דבר שני שאני רוצה להגיד, אדוני היושב-ראש, זה לך.

רועי פולקמן: הגיע חוק שהתחיל בחוק ההסדרים והייתה עבודה גדולה שעשה משרד הפנים.

רועי פולקמן: נעשתה עבודה של כל המשרדים והיו כ-15 ישיבות, הרבה מאוד שעות עם ירידה גדולה שלך לפרטים.

רועי פולקמן: על זה אני רוצה להודות לך בשם חברי הכנסת – ישבתי פה ברוב הדיונים – ובשם כל הנוכחים כאן.

רועי פולקמן: אני חושב שבלי ירידה לפרטים כל פעם, על מנת לחזור לשרים, שיחות עם המשרד להגנת הסביבה, שיחות עם המשטרה – כמה פעמים היית צריך לעשות את התיווך בין המשרדים כדי להביא התקדמות.

רועי פולקמן: אני חושב שהחוק היה חשוב והגיע חשוב ועוד הרבה יותר ממה שהיה.

רועי פולקמן: כמובן, זה הרבה בזכותך ואני רוצה להודות לך על זה.

יואב קיש: תודה רבה.

יואב קיש: חברת הכנסת פארן, בבקשה.

יעל כהן-פארן: אני גם רוצה באמת להביע הערכה לרצינות, לאורך ולהעמקת הדיונים.

יעל כהן-פארן: צריך לשים על השולחן שהיה פה אתגר ובאיזשהו שלב, כששמנו לב שהחוק יחול גם על מפעלים מאוד מאוד מסוכנים שעלולים לפגוע בציבור ובבריאותו וקמה על כך זעקה ציבורית, הצלחנו לפתור את זה ולהוציא אותם מליבת החוק.

יעל כהן-פארן: בעצם החוק בא באמת להקל על עסקים קטנים ובינוניים, לא כאלה שיש להם השפעות רוחב ועומק על ציבור גדול שחי סביבם.

יעל כהן-פארן: אכן, עשינו זאת בשיתוף פעולה ואני שמחה שהגענו להסכמות ולהבנות.

יעל כהן-פארן: צריך לזכור שאנחנו מאוד רוצים להקל על פתיחת עסקים, אבל אנחנו לא רוצים לפגוע בבריאות הציבור ובסביבה וצריך להגיע לעמק השווה.

יעל כהן-פארן: תודה.

יואב קיש: אני רוצה להגיד תודה גם לניר קפלן מהתאחדות המלונאים.

יואב קיש: גם למלונאים עשינו מהלך מאוד נכון וראוי ואני חושב שהם ייהנו מהשינויים שאנחנו מעבירים בחוק הזה.

יואב קיש: איגוד לשכות המסחר – אוריאל לין, שהנציגה שלו הייתה פה – סליחה שדילגתי עלייך קודם.

יואב קיש: באמת תודה רבה.

יואב קיש: הוא שלח לי ולוועדה מכתב תודה על העבודה ואנחנו מברכים אותו גם כן על הפעילות שלו בנושא הקלת רגולציה והסרת חסמים.

יואב קיש: חברת הכנסת פדידה, בבקשה.

לאה פדידה: ראשית, כשאומרים תודה כל כך הרבה פעמים לפעמים מרימים גבה, אבל הפעם באמת מגיע.

לאה פדידה: זה פסיפס של דיונים, של אנשים מקצועיים ובעלי עסקים שהגיעו לכאן.

לאה פדידה: כבוד היושב-ראש, לא תמיד אני מכבדת את הדרך שבה אתה מנהל, אבל הפעם הניהול של הדיונים האלה היה בהקשבה, בתשומת לב, בשיתוף.

לאה פדידה: אני חושבת שאחת התודות הגדולות מגיעות לך.

לאה פדידה: יצאו מכאן עם חוק שבאמת נותן מענה, ואני אומרת זאת גם כמי שבאה מהשלטון המקומי.

לאה פדידה: חוק מאוד מקל ומאוד רציני והיום חובת ההוכחה היא על החלק הזה, על העסקים.

לאה פדידה: אנחנו אמורים לתת בהם אמון והם יוכיחו שאכן נכון לתת בהם אמון ואנחנו נשמור ביחד על בריאות הציבור.

לאה פדידה: זה כייף לסיים מושב עם חוק שבאמת עברו עליו, חשבנו על כל ההיבטים, התגלגל ונולד בסוף משהו שמיטיב ואפשר לצאת איתו לדרך טובה.

לאה פדידה: תודה.

יואב קיש: תודה רבה.

יואב קיש: חיים ביבס, בבקשה.

חיים ביבס: אני יכול רק להוסיף לברכות.

חיים ביבס: קודם כל, למשרד הפנים על כל התהליך.

חיים ביבס: מלכתחילה לבנות את כל הדבר הזה, היה תהליך מורכב, לא פשוט, בטח ובטח כאשר השלטון המקומי בחלק מהמקומות עדיין מתבצר בעמדה.

חיים ביבס: אני שמח על כך שהלכנו קדימה.

חיים ביבס: היה השילוב של משרד הפנים יחד עם האוצר והשלטון המקומי, תוך הבנה מה הגבולות של רישוי עסקים.

חיים ביבס: זה כולל הצוות שהקמנו יחד עם עופר בן אליעזר, עם מירה ויושב-ראש איגוד רישוי עסקים, שבאו מתוך כוונה.

חיים ביבס: אמרתי להם מלכתחילה וגם איתם היה לי בהתחלה ויכוח – תבואו עם ראש פתוח לשינוי, משום שאם לא תבואו לשינוי, אני אלך עם התהליך עד הסוף.

חיים ביבס: בסוף באו עם שינוי והשינוי הזה הביא בהכרח לכך שבן אדם שיגיע – יקבל.

חיים ביבס: איך אמרת, אדוני השר, ובצדק?

חיים ביבס: האחריות היא בסוף של אותו בעל עסק.

חיים ביבס: הוא צריך להבין שיש לו אחריות ואם הוא חושב שהוא יצליח לעבוד על המערכת, המערכת תבוא כנגדו בכפולה ומכופלת.

חיים ביבס: ולך, יואב, הירידה לפרטים וכל הדברים האלה מביאים בסוף לדיון מפרה יותר ומביאים להצעה שהכי טוב לחיות איתה כי היא הכי מפורטת ופותרת את הבעיות.

חיים ביבס: אני חושב שעכשיו יש לכולנו הזדמנות לקחת את העסק הזה ולהוביל אותו קדימה.

חיים ביבס: אני רק אומר בהערה, פחות לשר אלא לכל הממשלה, שאת הרפורמות האלה צריך להכניס גם למשרדי הממשלה כדי שהביורוקרטיה שיש במשרדי הממשלה, שהיא פי 10 יותר גדולה מאשר בשלטון המקומי, תהיה בה הפחתה משמעותית ובסוף תביא להתייעלות גם לעסקים וגם לתושבים.

אריה מכלוף דרעי: הבנו את הרמז.

יואב קיש: הגישה הישנה שאתה מתאר בשלטון המקומי – לא נתקלתי בה.

חיים ביבס: לא נתקלת כי הם באו עם ראש פתוח.

חיים ביבס: הם היו אצלי לפני שהם הגיעו אליך.

יואב קיש: אני נתקלתי רק בתפיסה החדשה ולא נתקלתי בתפיסה הישנה.

יואב קיש: שיתוף הפעולה עם השלטון המקומי היה מאוד מוצלח ותמיד אמרנו שהאויב של הטוב ביותר הוא המושלם.

יואב קיש: אם היינו יכולים לעבוד על זה עוד שלושה חודשים, אולי היינו מזקקים עוד כמה דברים, אבל בסופו של דבר אני חושב שהמהלכים העיקריים הושלמו.

יואב קיש: אני רוצה לשמוע את רועי כהן מארגון לה"ב, בבקשה.

רועי כהן: צוהריים טובים, קודם כל אני באמת רוצה לברך את הרפורמה הזאת.

רועי כהן: זאת רפורמה שמביאה בשורה למאות אלפי עסקים קטנים והיום המדינה מחליפה דיסקט.

רועי כהן: ממצב שבו עסקים קטנים עבדו אצל המדינה – אני לא רוצה לקלקל את החגיגה, אבל העסקים הקטנים עבדו אצל המדינה, עבדו והלכו להביא את האישורים.

רועי כהן: הם אלה שהיו רודפים אחרי אותם פקידי ממשלה – הגנת הסביבה, משרד הבריאות וכיבוי אש.

רועי כהן: הם בעצם אלה שעשו את העבודה שהמדינה הייתה צריכה לעשות.

רועי כהן: היום התהפך הגלגל ומי שתעבוד אצל העסקים הקטנים זאת המדינה.

רועי כהן: היא צריכה לבוא ולסייע לעסקים הקטנים כדי לשרוד כאן.

רועי כהן: אני רוצה להגיד תודה לכל מי שלקח חלק ברפורמה הזאת.

רועי כהן: אנחנו מצפים באמת שזה יביא לכך שלא נמצא בשנה הבאה עוד 50,000 עסקים שנסגרו במדינת ישראל והגרף ילך ויצטמצם.

רועי כהן: אדוני שר הפנים, באמת שמחתי לשמוע את הדברים שלך.

רועי כהן: אני מאוד אשמח אם הדברים גם ייאמרו לאגף התקציבים במשרד האוצר, כשהם באים לדון על כך שברגעים האלה עצמאים עובדים בזמן האבל שלהם, כי אף אחד לא דואג להם.

רועי כהן: או שעצמאים ברגעים אלה לא מקבלים שום בשורה, לא ברשת ביטחון סוציאלית, לא בדמי אבטלה, לא בימי מחלה.

רועי כהן: שום דבר.

רועי כהן: צריך לדעת שיש אנשים שלובשים שכפ"ץ ומביאים את הפרנסה שלהם.

רועי כהן: אני רוצה להגיד כאן תודה רבה כי זאת התחלה של מהפכה.

רועי כהן: התחלה של מהפכה, שבה המדינה מסתכלת על העסקים הקטנים לא רק מהשפה ולחוץ אלא גם במעשים.

רועי כהן: תודה רבה.

אריה מכלוף דרעי: אני מעביר את כל הדברים שלך לשליח הנאמן של האוצר שנמצא פה, רועי פולקמן.

אריה מכלוף דרעי: הוא יעשה את זה יותר טוב ממני.

יואב קיש: ראש הממשלה צריך להגיע ממש בעוד חמש דקות.

יואב קיש: אני אתן את רשות הדיבור למנכ"לים, כל אחד דקה-שתיים, לא יותר.

יואב קיש: מנכ"ל משרד הבריאות, משה בר סימן טוב, בבקשה.

סימן טוב: שאלתי את עמיר יצחקי, שליווה את הדיונים בחוק, אם הוא מרוצה מהתוצאה.

סימן טוב: הוא אמר לי שיש פה הזדמנות לעשות משהו טוב.

סימן טוב: אני חושב שזה המסר העיקרי של כולנו.

סימן טוב: אתם מסיימים היום ואנחנו מתחילים עכשיו את המשימה.

סימן טוב: זאת משימה מאוד קשה.

סימן טוב: היא דורשת מאיתנו, אבל לא רק מאיתנו – אני מסתכל על שי ברמן – היא דורשת גם מהעסקים שינוי תודעה.

סימן טוב: אם אנחנו משחררים את החבל – גם נותנים רישיונות יותר ארוכים וגם לא נבדוק אתכם על כל פיפס קטן – זה אומר שאתם צריכים לקחת יותר אחריות.

סימן טוב: זה כמו הדילמה כשאתה מגדל ילד ורוצה לתת לו ללכת לבד או לטעות לבד.

סימן טוב: האחריות השתנתה אצלנו ועוברת אליכם ואנחנו בטוחים שאתם מפנימים את האחריות הזאת.

סימן טוב: זה מהלך לא קל כי יש המון עסקים – אתה דיברת על 150,000 – ובתחום המזון יש עשרות אלפים עם שונות מאוד מאוד גדולה ביניהם.

סימן טוב: ההסתכלות הראשונה שלנו היא על בריאות הציבור וכמו שאנחנו כאן היום גם מקבלים ברכות וגם מצטרפים לתודות, אם יש, חס וחלילה, איזשהו אירוע, אנחנו הראשונים לעמוד כאן ולתת דין וחשבון.

סימן טוב: באמת חשובים לנו מאוד האיזונים האלה.

סימן טוב: לך, היושב-ראש, אני אומר שבאינטראקציה בינינו זה התחיל עם קשיחות מאוד מאוד גדולה.

יואב קיש: אני?

סימן טוב: כן.

סימן טוב: מישהו שלא מוכן להקשיב, אבל ראינו לאט לאט איך בכל זאת הדיונים מצליחים לחדור את המעטה הקשוח שעטית על עצמך, וממש התחלת בסוף לומר את המסרים שלנו.

סימן טוב: אני מקווה שלא הודיתי לך יותר מדי.

סימן טוב: תודה גם לעמיתיי המנכ"לים, ובאמת בראש ובראשונה למנכ"ל משרד הפנים, שהוביל את התהליך וידע בנקודות הנכונות גם לקחת אותנו ביד וגם להבין שעוד מעט אנחנו פורקים כתף מרוב שהוא מושך חזק ואז קצת לשחרר.

סימן טוב: גם לעמיתי מהגנת הסביבה.

סימן טוב: כולנו ידענו בסוף גם לעבוד ביחד, לשים את האינטרס הציבורי הרחב גם שלנו, של מה שאנחנו רואים ולא תמיד אחרים רואים, וגם את מה שאנחנו לא רואים.

סימן טוב: גם לחברים ממשרד ראש הממשלה – אני רואה שגם אורן כהן כאן מאחור – ואחרים.

סימן טוב: וכמובן, לאנשי המשרד, עמיר יצחקי היה איתכם בדיונים כל הזמן.

סימן טוב: גם גילה גמישות וגם שמר על מה שצריך.

סימן טוב: ד"ר שפר שלא נמצאת כאן.

סימן טוב: תודה רבה לכולם.

יואב קיש: תודה רבה לך.

יואב קיש: המשרד להגנת הסביבה, המנכ"ל ישראל דנצינגר, בבקשה.

ישראל דנציגר: קודם כל, תודה רבה לכולם.

ישראל דנציגר: אני אפתח בתודות.

ישראל דנציגר: תודה ליואב, שלמרות שנלחמנו למען הציבור, הבאנו תוצאות טובות.

ישראל דנציגר: לרועי פוקלמן שבהחלט סייע, לכל חברי הוועדה בהחלט תודה.

ישראל דנציגר: ללירון מהצוות המשפטי ולתומר האגדי – כבר הרבה זמן אנחנו עובדים ביחד וזה באמת כייף.

ישראל דנציגר: לצוות שלי, גילי וליאורה.

ישראל דנציגר: אני חושב שהגענו להסכמות ששומרות על בריאות הציבור, וזה דבר שהוא מאוד חשוב.

ישראל דנציגר: אני חייב להגיד לכם שבתור יזם ומנכ"ל הייטק שהגיע למגזר הציבורי, אני כל הזמן שואל את עצמי איך אנחנו יכולים לפשט ביורוקרטיה כי אנחנו כבדים ואנחנו מסורבלים.

ישראל דנציגר: העיקרון המנחה שאני רואה לנגד עיניי כל הזמן הוא מה שקרה כאן היום ובשבועות האחרונים, וזה איך משחררים את החבל ונותנים מקסימום אחריות, אבל גם מקסימום פיקוח ואכיפה, בקרה וענישה למי שלא עומד.

ישראל דנציגר: אני חושב שיואב תיאר את זה בצורה הכי טובה ולכן אני חושב שמה שקרה כאן היום הוא דבר מאוד חשוב והוא צריך להתגלגל ולהתפשט, כמו שאמר חיים ביבס, חברי, לכל משרדי הממשלה, לנציבות שירות המדינה, לחשב הכללי ולאגף התקציבים.

ישראל דנציגר: זה עיקרון מנחה בשביל לפשט את העשייה של הממשלה.

ישראל דנציגר: המשימה שלנו לא הייתה פשוטה.

ישראל דנציגר: אני אחראי על בריאות הציבור מפני זיהומים וסיכונים סביבתיים שלצערי גובים מחירים מאוד מאוד כבדים.

ישראל דנציגר: אני מודה לכולם סביב השולחן שהקשבתם, הבנתם שבריאות, גם כשרוצים להקל על עסקים, היא מאוד מאוד חשובה, ואני חושב שהגענו להבנות שהן מאוד טובות והדבר הזה חשוב.

ישראל דנציגר: הערה אחת אחרונה בלי לקלקל את המסיבה.

ישראל דנציגר: כדי שהדבר הזה יצליח צריך לשחרר, אבל לאפשר לפקח ולאכוף בצורה מאוד משמעותית.

ישראל דנציגר: המשרד להגנת הסביבה לא מצליח להגיע לכל מקום שהוא צריך להגיע – לא למכלי ברום, לא לכלור ולא לאמוניה ולא לארובות ולא למדבירים ולא לשפכי ביוב.

ישראל דנציגר: כל הדברים האלה פוגעים בבריאות הציבור והפער הוא כ-300 תקנים.

ישראל דנציגר: החוק הזה מגדיל את הפער.

ישראל דנציגר: מכאן צריכה לצאת קריאה לאגף התקציבים לא להזניח את בריאות הציבור ולסגור את הפער המאוד מאוד גדול בין האחריות בתפקידים של משרד הגנת הסביבה ליכולות כוח האדם שיש לו, כדי שנוכל לשמור על הבריאות של כל תושבי מדינת ישראל.

ישראל דנציגר: תודה רבה.

אריה מכלוף דרעי: יש לך תוכנית חיסכון של קרן הניקיון, שיש בה למעלה ממיליארד שקל.

אריה מכלוף דרעי: קח משם כסף.

יואב קיש: תודה רבה.

יואב קיש: מרדכי כהן, בבקשה.

מרדכי כהן: מכיוון שהשר אמר הכול, ברשות

מרדכי כהן: כם אני רוצה להזכיר שם אחד שלא הוזכר – אשר גרנר, יושב-ראש הוועדה הבין-משרדית.

מרדכי כהן: הוא לא נמצא פה היום אבל הוא ליווה את תחום רישוי העסקים במשך שנים וכולכם מכירים אותו.

מרדכי כהן: כשהשר החליט ללכת על המהלך האמיץ הזה והתייעצנו עם אשר, הוא אמר: תראה, צריך לראות פה נס שיגיע שר שיסכים לקחת סיכון; משרדי ממשלה נותני רישיון, שיזוזו מהעמדה שלהם; שלטון מקומי שבעבר היה מאוד מפוצל והיום הוא מאוד מאוחד – גם פורום ה-15, גם מועצות אזוריות וגם מרכז שלטון מקומי; אוצר שיסכים להירתם ומשרד ראש ממשלה שידחוף כל הזמן מאחורי הקלעים.

מרדכי כהן: איך בדיוק הנס הזה הולך להתרחש?

מרדכי כהן: ואז קרה הנס.

מרדכי כהן: השר דרעי עבר מהיותו שר כלכלה לשר פנים ויצאנו לדרך.

מרדכי כהן: צריך להזכיר אותו כי במשך שנים הוא עבד מאוד קשה בתנאים לא תנאים ועכשיו אנחנו קוטפים את הפירות.

מרדכי כהן: דבר אחרון שאני רוצה לומר זה לבנת היסוד: רשויות מקומיות.

מרדכי כהן: הרפורמה הזאת הוכיחה דבר אחד – בלי השלטון המקומי, בלי רשויות מקומיות ובלי משרד הפנים, לא ניתן להוביל רפורמות ממשלתיות.

מרדכי כהן: בסוף הכול קורה ברשות המקומית.

מרדכי כהן: הממשלה יכולה לשבת ולדון וכך גם הכנסת, אבל השטח שבו פועלים הדברים הוא הרשויות המקומיות.

מרדכי כהן: לדעתי, השר, אם קרה פה משהו גדול, מעבר לרישוי עסקים, זה התובנה הזאת, שהכול מתחיל ונגמר ברשויות המקומיות, בשלטון המקומי.

מרדכי כהן: לכן גם הצלחנו בדיונים הראשונים – אני רוצה להזכיר למי שהיה נוכח דיון בין שר הפנים לרון חולדאי, ראש עיריית תל אביב-יפו, שאמר לשר: אין שום סיכוי, זה מורכב, תבטלו את הכול, תזרקו את הכול, אתם לא תצליחו.

מרדכי כהן: והשר אמר לו: אתה דורש מצוין על מצוין?

מרדכי כהן: אפשר לעשות רפורמה טובה ויהיו בה פשרות.

מרדכי כהן: שוב הוא חזר ואמר לו: אין שום סיכוי, עזוב, אתם מבזבזים את הזמן ואת האנרגיה, ושלח את האנשים שלו להילחם את המלחמה.

מרדכי כהן: והנה, זה קרה והרבה בזכות יואב שהוביל את זה ממש במלאכת מחשבת ולך תודה רבה.

יואב קיש: תודה רבה.

יואב קיש: יש פה עוד מנכ"ל, שהוא לא סביב השולחן, וסיים את תפקידו.

יואב קיש: מדובר במנכ"ל משרד ראש הממשלה, אלי גרונר.

יואב קיש: אני אומר בצורה הכי ברורה שצריך לו תודה רבה על כל העשייה.

יואב קיש: אני נותן לעמיחי ממשרד ראש הממשלה לייצג אותו וגם את העבודה שלכם.

יואב קיש: בבקשה.

עמיחי פישר: אין ספק שהמחויבות של אלי הייתה כוח מניע עצום לדבר הזה, עוד לפני שזה הגיע לכנסת.

עמיחי פישר: הדלק שהוא שפך לתוך התהליך המשיך להניע גם אחרי שהוא עזב.

עמיחי פישר: אני לא אחזור על כל התודות, כי אין סיכוי שאני אעשה את זה טוב כמו שזה נעשה, אבל אני רוצה להגיד דברים מרכזיים מנקודת מבטי, שבעיניי הם דרמות.

עמיחי פישר: קודם כל, המחויבות של שר הפנים, עוד לפני שזה הגיע לכנסת ולפני שזה הגיע לממשלה.

עמיחי פישר: אני זוכר ערב ארוך שישבנו במשרד הפנים והשר החליט שזה נושא שהוא כשר הופך אותו לנושא מרכזי במשרד הפנים.

עמיחי פישר: עד היום, כמו שהוא אמר, היה בן אדם אחד וזה עכשיו יהפוך להיות מינהל.

עמיחי פישר: כוח האדם הוא לא הדבר המשמעותי אלא החשיבות של הנושא במשרד הפנים וזאת אבן דרך דרמטית.

עמיחי פישר: דבר שני, וזה אולי הדבר המרכזי, חבריי במשרדי הממשלה – אנחנו הולכים דרך של כמעט שנתיים בתוך הסיפור הזה.

יואב קיש: עמיחי, תסיים, נראה לי שמגיעים.

עמיחי פישר: כמעט שנתיים בנינו פה שיתוף ואמון.

עמיחי פישר: וראש הממשלה נכנס.

יואב קיש: שלום לכולם, ראש הממשלה, אנחנו כמובן מאוד שמחים שבאת.

יואב קיש: זה רגע הסיום של השלמת הרפורמה בוועדה.

יואב קיש: הצבענו בעד הרפורמה.

בנימין נתניהו: מה היה מניין הקולות?

יואב קיש: כולם היו בעד, כולל האופוזיציה.

יואב קיש: עשינו את זה באמת בעבודה משותפת ועניינית.

יואב קיש: אני יכול להגיד לך שאני, כחבר כנסת, יש רגעים שבהם אתה אומר לעצמך: זו השליחות, לפה הגעת.

יואב קיש: הזכיר לי חברי, השר אריה דרעי, שישבתי והתלבטתי איתו.

יואב קיש: אז אתה הצעת לי לעבור לוועדת הפנים או לוועדת הכנסת והוא אמר לי: בוועדת הפנים אתה תזכה לעשות את העשייה למען עם ישראל.

בנימין נתניהו: גם בוועדות האחרות.

יואב קיש: כן.

יואב קיש: ברפורמה הזו אני ממש מרגיש שליחות.

יואב קיש: עשינו עבודה מדהימה ושני אנשים שאחראים לרפורמה הזו הם ראש הממשלה, כמובן, שבלעדיך לא היינו מצליחים לעשות את זה, והשר אריה דרעי שהוביל את זה מהמשרד שלו.

יואב קיש: ושר האוצר.

יואב קיש: אני הרגשתי פה בוועדה את הדחיפה שלכם לכל המשרדים.

יואב קיש: אתם רציתם שזה יצליח ואני מודה לך, ראש הממשלה.

יואב קיש: בעניין הזה נכנסנו להגדרות כגון מה זה מסעדה ומה זה פאב, כדי שנוכל להאריך למסעדה לעשר שנים ובפאב עצרנו בחמש שנים.

יואב קיש: עד לשם נכנסנו.

יואב קיש: הרעיון המרכזי היה לתת אמון בעסקים, לעשות את זה פשוט – מפרטים.

יואב קיש: מצד אחד מאריכים תוקף ומצד שני מחדדים את האכיפה.

יואב קיש: אני באמת רוצה להודות לך, ראש הממשלה, על ההובלה של הרפורמה המשמעותית הזו ושנתתם לנו פה בכנסת להשלים את החקיקה.

יואב קיש: וגם לך, השר אריה דרעי.

יואב קיש: הוא אחראי על החוק הזה, הוא יוביל אותו בהמשך.

יואב קיש: בלעדיכם לא היינו מצליחים במשימה.

אריה מכלוף דרעי: תסביר לי מה זה פאב.

בנימין נתניהו: השאלה שצריך לשאול היא מה קורה אם הפאב מגיש אוכל.

יואב קיש: זה מה שהיה.

יואב קיש: הפאבים אומרים שהם מסעדות כדי לקבל את התוקף של המסעדות, אבל את זה פתרנו בהגדרה.

יואב קיש: אני מודה שאת ההגדרה לדיסקוטק עוד לא מצאנו.

יואב קיש: ראש הממשלה, בבקשה.

בנימין נתניהו: זה יום גדול משום שזאת רפורמה גדולה מאוד.

בנימין נתניהו: אני קיבלתי נתונים מקרן המטבע הבין-לאומי לפיה ישראל עברה כבר את הממוצע של ה-OECD בהכנסה לנפש.

בנימין נתניהו: לפי הנתונים שהראו לי, עברנו לכאורה גם את בריטניה וצרפת בהכנסה לנפש.

בנימין נתניהו: ואם לא עברנו מדדים של אחרים, אז אנחנו קרובים מאוד לעבור אותם.

בנימין נתניהו: והסיבה היא שהנהגנו כאן כלכלה חופשית.

בנימין נתניהו: אלמלא הכלכלה החופשית ואלמלא הורדת שיעורי המס ומידת השליטה של הממשלה במשאבים הלאומיים, בתל"ג, אם לא היינו עושים את זה, היינו נמצאים במצב אחר לגמרי.

בנימין נתניהו: זה בדיוק ההבדל בין צפון קוריאה ודרום קוריאה, מזרח גרמניה ומערב גרמניה.

בנימין נתניהו: אנחנו הפכנו את ישראל לכלכלה חופשית, דינמית שבה עסקים יכולים לפרוח.

בנימין נתניהו: זה ברור לגבי ההייטק.

בנימין נתניהו: ברור לכם שאם ההייטק היה בנתוני מס שולי של 65% או 63% שהיו בזמן שנכנסתי למשרד האוצר, למשל, אף אחד לא היה נשאר פה והיו בורחים כולם.

בנימין נתניהו: לכן יצירת תנאים של כלכלה חופשית עם שיעורי מס נמוכים שמביאים תקבולי מס גדולים, ומנגד צמצום ההוצאות הממשלתיות – אלה שני דברים יסודיים שבעזרתם השמן פחות שמן והרזה יותר חזק והוא יכול להתקדם.

בנימין נתניהו: אלא מה?

בנימין נתניהו: נתקלנו בבעיה.

בנימין נתניהו: הגענו להישגים ברמה של שיעורי המס והוצאות ממשלתיות.

בנימין נתניהו: הגענו לרמות בין-לאומיות טובות ובעיניי אפשר להמשיך עם זה.

בנימין נתניהו: וצריך להמשיך עם זה כי העולם הוא יותר תחרותי, יותר גלובלי, העסקים יכולים לנוע ממדינה למדינה ואנחנו אף פעם לא יכולים לשבת על זרי הדפנה.

בנימין נתניהו: אנחנו ממשיכים בזה.

בנימין נתניהו: שם אנחנו במקום טוב ולא באמצע.

בנימין נתניהו: הבעיה המרכזית היא שאחרי שהורדת את שיעורי המס, הרזה סוחב עכשיו את השמן – הרזה זה הסקטור הפרטי.

בנימין נתניהו: הוא מממן את כולנו.

בנימין נתניהו: הוא מממן את הממשלה, את המשרדים שלכם, את כל מה שאנחנו צריכים.

בנימין נתניהו: רוב הערך המוסף בכלכלה בא מהסקטור הפרטי.

בנימין נתניהו: לכן, כשאנחנו הקלנו עליו והוא יכול לצאת לתחרות – הוא רוצה להתחרות ואנחנו כמדינה רוצים להתחרות בעולם – הוא מתחיל לרוץ קדימה עם משקל מועט יחסית על הגב של הסקטור הציבורי ועם הרבה חמצן בריאות כתוצאה מהפחתת שיעורי המס.

בנימין נתניהו: הוא נתקל בקיר; הוא עובר את הקיר – הוא נתקל בתעלה; הוא עובר את התעלה – הוא נתקל בגדר.

בנימין נתניהו: מה המכשולים הללו?

בנימין נתניהו: מכשולים בתחרות זה עודף רגולציה.

בנימין נתניהו: ישראל היא מדינה עם עודף עצום של רגולציה.

בנימין נתניהו: לכן, המאמץ העיקרי שהממשלה הזאת עושה, והתחלנו בזה גם בממשלות קודמות, זה להוריד את הרגולציה העודפת בכלכלה הישראלית.

בנימין נתניהו: והיא עצומה.

בנימין נתניהו: אתם רואים את זה בכל מקום ואתם דנתם בזה בוועדה הזאת.

בנימין נתניהו: אתה רוצה לפתוח עסק?

בנימין נתניהו: אתה צריך כל שנה ללכת לקבל איזה אישור ואתה צריך לחכות עד שהפקיד יבוא והוא לא מוגבל בזמן שהוא ייתן לך תשובה, אז הוא לא נותן לך תשובה.

בנימין נתניהו: ואתה לא יכול לזוז.

בנימין נתניהו: לכן, פתיחת עסקים בכלל ועסקים קטנים בפרט, שהם מנוע הצמיחה הגדול שלנו – הדבר הזה הוא בכל כלכלה – הדבר הזה מתעכב בגלל רגולציה.

בנימין נתניהו: בגלל הבעיה הזאת אני החלטתי לעמוד בראש ועדת שרים לענייני רגולציה, לפני שלוש שנים, כשהקמנו את הממשלה.

בנימין נתניהו: אני עומד בראשה של ועדת חוץ וביטחון – אריה, ידידי, מכיר את זה.

בנימין נתניהו: אנחנו מבלים שם הרבה יותר זמן ממה שאתם מסוגלים לתאר.

בנימין נתניהו: ועדת שרים לענייני אחינו מיהדות אתיופיה, שעושה עבודה נפלאה, וכמעט שום ועדה אחרת.

בנימין נתניהו: אבל החלטתי לעמוד בראש ועדת השרים הזאת משום שזהו חסם עצום להמשך הצמיחה שלנו.

בנימין נתניהו: יתר על כן, אם אנחנו כבר מדביקים את צרפת ואת יפן בתל"ג לנפש, כשיש לנו את הרגולציה הזו, הרי הסרת הרגולציה היא מנוע צמיחה ענקי במשק.

בנימין נתניהו: תסתכלו על הסרתה של רגולציה כהזדמנות אדירה להגדיל את התל"ג במשק, וזה מה שהחלטנו לעשות.

בנימין נתניהו: בשנתיים, במאמצים גדולים מאוד, העלינו את מקומה של ישראל בדירוג התחרותיות של הפורום העולמי, מהמקום ה-25 למקום ה-17.

בנימין נתניהו: הכוונה שלנו להגיע לעשירייה הפותחת.

בנימין נתניהו: אחד המכשולים הגדולים ביותר שאנחנו רואים הוא רישוי עסקים, שבו אנחנו נמצאים בכלל מחוץ לסקאלה לרעה.

רועי כהן: מקום 64 לפי סקר שהיה היום.

בנימין נתניהו: מקום 64.

בנימין נתניהו: אנחנו, מדינת ישראל – זה פשוט בלתי נתפס.

בנימין נתניהו: לכן היה דרוש כאן מאמץ מיוחד סביב החוק הזה.

בנימין נתניהו: אני הטלתי על מנכ"ל משרד ראש הממשלה, אלי גרונר, שעשה עבודה גדולה מאוד כאן – חשוב לציין אותו.

בנימין נתניהו: אתם בוודאי הכרתם אותו.

יואב קיש: ציינו אותו.

בנימין נתניהו: חשוב מאוד לציין את חלקו בזה, לקדם את הפישוט של הרגולציה.

בנימין נתניהו: והיום יש כאן חוק שמפשט בצורה יוצאת מן הכלל רישוי עסקים, מאפשר לעסקים להיפתח.

בנימין נתניהו: הם לא צריכים לדווח כל שנה.

בנימין נתניהו: הם יכולים להיכנס לאינטרנט ולמלא את המפרטים הדרושים ולקבל רישיון מייד.

בנימין נתניהו: הדבר הזה נמצא, כמובן, במסעדות ובפאבים ובמרכולים ובעסקים אחרים שנותנים שירות חשוב לציבור.

בנימין נתניהו: זה מאפשר להם גם לעשות את זה בעלות יותר קטנה וביעילות הרבה יותר גדולה.

בנימין נתניהו: לכן זה יום מבורך לכלכלת ישראל, לאזרחי ישראל ולבעלי עסקים בישראל, ובייחוד לבעלי עסקים קטנים, שאין להם היכולת לשאת את התקורה של עסקים גדולים.

בנימין נתניהו: זאת פשוט בשורה גדולה.

בנימין נתניהו: אני רוצה להודות לחבריי, קודם כל לשרים.

בנימין נתניהו: לשר הפנים, אריה דרעי, שיש לו חלק חשוב בזה.

בנימין נתניהו: כנ"ל לשר האוצר, משה כחלון.

בנימין נתניהו: למה הוא לא פה?

בנימין נתניהו: הוא צריך להיות פה.

יעל כהן-פארן: לא הזמינו אותו למסיבת הסיום.

בנימין נתניהו: זאת מסיבת הסיום.

בנימין נתניהו: זה חשוב מאוד, זה דבר חשוב.

בנימין נתניהו: בכוחות משותפים עושים את זה.

בנימין נתניהו: אני רוצה להודות לך, יושב-ראש הוועדה, יואב קיש.

בנימין נתניהו: אני רוצה להודות לכם, חברי הכנסת, מהאופוזיציה ומהקואליציה גם יחד.

בנימין נתניהו: זאת באמת עבודה משותפת ולאומית.

בנימין נתניהו: אני רוצה להודות שוב לאלי גרונר, על המאמץ שהוא עשה.

בנימין נתניהו: זאת התחלה ואנחנו צריכים להגיע לעשירייה הפותחת בתחרותיות.

בנימין נתניהו: אנחנו כבר מדורגים בעשירייה הפותחת בעוצמה, לפי דיווח שראיתי אתמול.

אריה מכלוף דרעי: עם החוק הזה יש סיכוי להגיע לעשירייה.

בנימין נתניהו: עם החוק הזה אנחנו נרד עוד כמה מדרגים.

בנימין נתניהו: לפי החשבון שלי אנחנו יכולים לרדת עוד שני מקומות, אבל זה לא מספיק.

בנימין נתניהו: אנחנו לא רוצים להיות במקום ה-15.

בנימין נתניהו: אנחנו רוצים להיות בעשירייה הפותחת.

יעל כהן-פארן: גם בעשירייה הפותחת בהגנה על הסביבה.

יואב קיש: ראש הממשלה, אני יודע שזמנך קצוב.

יואב קיש: לפני שאתה עוזב את רוצה לתת לשר אריה דרעי.

יואב קיש: בבקשה, רצית משפט.

אריה מכלוף דרעי: ראש הממשלה, תודה.

אריה מכלוף דרעי: אני מצטרף לכל מה שאמרת.

אריה מכלוף דרעי: צריך לזכור עוד נתון אחד: החוק הזה חוסך למדינה 67,000 חודשי עבודה.

בנימין נתניהו: אני חושב שהוא חוסך יותר.

אריה מכלוף דרעי: זה מה שהכינו לי.

אריה מכלוף דרעי: 67,000 חודשי עבודה בשנה.

אריה מכלוף דרעי: זה המון.

אריה מכלוף דרעי: זה המון.

אריה מכלוף דרעי: אני מקווה שבעזרת השם נהיה שותפים להעלאת ישראל לעשירייה הראשונה.

אריה מכלוף דרעי: תודה רבה.

יואב קיש: אני רוצה להגיד רק דבר אחד, ובזה באמת נסיים.

יואב קיש: אני רוצה להגיד, ראש הממשלה, שזו רפורמה משמעותית ביותר, כמו שאמרת.

יואב קיש: היו כל מיני דיבורים על מי עושה רפורמות ומי לא עושה.

יואב קיש: אני לא מחלק ציונים.

יואב קיש: הובלת רפורמה מדהימה לכלכלת ישראל.

יואב קיש: תודה רבה לך, ראש הממשלה.

יואב קיש: תודה רבה.

בנימין נתניהו: תודה לכם.

יואב קיש: אתה רוצה להישאר איתנו או שאתה צריך ללכת?

רועי כהן: תשמע את העסקים הקטנים.

יואב קיש: יש לנו רק להגיד תודה לצוות הוועדה.

יואב קיש: רועי כהן, יו"ר לה"ב.

רועי כהן: אני נשיא לה"ב – לשכת ארגוני העצמאים והעסקים.

רועי כהן: לעניין הרפורמה, אני שמח, אדוני ראש הממשלה, שאתה כאן לשמוע שהיום המדינה משנה את הדיסקט.

רועי כהן: היא תעבוד בשביל העסקים הקטנים ולא העסקים הקטנים עבור המדינה.

רועי כהן: וחשוב לי שתהיה המשכיות לכך.

רועי כהן: הקמת ועדת נטו עסקים קטנים בהחלטת ממשלה, והיא אמורה לפרסם עד ה-22 ביולי החלטות עבור העסקים הקטנים.

רועי כהן: כמו שאמרת, הם מנוע הצמיחה של המשק, אבל הם עדיין החצר האחורית של המשק בכל מה שקשור לרגולציה ולאי-צדק שקיים לגבי רשת ביטחון סוציאלי ולגבי התנאים שלהם.

רועי כהן: אני אשמח מאוד אם אדוני ראש הממשלה ימשיך את הרפורמה הזאת בעוד שורה של צעדים עבור העסקים הקטנים והבינוניים בישראל.

רועי כהן: תודה רבה.

יואב קיש: תודה רבה.

יואב קיש: אתה רוצה לשמוע עוד אנשים?

יואב קיש: אני חייב ליועץ המשפטי, בבקשה, תומר רוזנר, שעשה עבודה מדהימה.

יואב קיש: בבקשה, תומר.

תומר רוזנר: תודה, אדוני היושב-ראש, אני אגיד ממש בשלוש מילים.

בנימין נתניהו: מה זאת אומרת שיושב פה ושומע?

בנימין נתניהו: בא רק להשמיע.

בנימין נתניהו: דבר, אני שומע.

בנימין נתניהו: זה נאמר בסגי נהור, לפרוטוקול.

תומר רוזנר: בזמן האחרון נוטים לסכם כל מיני חקיקות בסיסמאות.

תומר רוזנר: אז הסיסמה של החקיקה הזאת היא שהכנסת תביע אמון בעסקים ולא להפך.

תומר רוזנר: זאת אומרת, הכנסת נוהגת בדרך כלל להביע אי-אמון בממשלה, הפעם היא מביעה אמון בעסקים, פותחת בפניהם את השערים עם מקל בצד, אבל הרעיון הוא לפתוח את השער ולתת לעסקים להתנהל מתוך אמון שהכנסת והממשלה בעצם מביעות בהם.

תומר רוזנר: יש בהצעת החוק הזאת עבודה מדהימה שנעשתה על ידי לירון, יד ימיני בחוק הזה, ואני באמת רוצה להודות לה.

תומר רוזנר: לילות כימים השקיעה בדבר הזה.

תומר רוזנר: אני לא אחזור על כל התודות האחרות, אני רק אמנה שניים-שלושה דברים שנעשו כאן.

תומר רוזנר: הנושא של פתיחת עסקים בהליך מהיר וזריז, כמעט ללא מגע עם הרשויות.

יואב קיש: ובמסלול ירוק.

תומר רוזנר: מסלול ירוק, זריז ביותר.

תומר רוזנר: משרדי הממשלה ויתרו על הכוח שהיה בידיהם עד היום.

תומר רוזנר: הנושא של ניתוק הקשר הגורדי שהיה קיים בין הנושא של רישוי עסקים ותכנון ובנייה; ראייה רוחבית של ועדה מייעצת, שבעצם נותנת מהלך של ניהול סיכונים ברגולציה; והדבר המרכזי פה הוא שבחוק הזה היו מעורבים יותר מתשעה משרדי ממשלה.

תומר רוזנר: זה לא קורה בדרך כלל בחוקים ובחוק הזה היו מעורבים יותר מתשעה משרדי ממשלה.

יואב קיש: נמצאים פה המנכ"לים של משרד הבריאות ומשרד הגנת הסביבה, שגם היו שותפים, כמובן, וגם השרים שלהם לכל דבר בעשייה הזאת.

יואב קיש: תומר, אתה רוצה לפרוט את כל התשעה?

תומר רוזנר: לא, אני לא אפרוט.

יואב קיש: באמת שיתוף פעולה וגיבוי.

יואב קיש: באמת כל המשרדים נתנו כתף גם כשהיו ויכוחים.

יואב קיש: המשטרה, המשרד לביטחון פנים, משרד הכלכלה, הבריאות, הגנת הסביבה ושלטון מקומי, עם כל השיקולים.

יואב קיש: באמת משימה שבלי רצון טוב ובאמת יכולת אמיתית לבוא לשולחן ולהגיד: אני בעד, לא היינו מגיעים לרגע הזה.

יואב קיש: אני מודה שהדחיפה שבאה ממשרד ראש הממשלה הייתה הכרחית בעניין הזה וכמובן, שיתוף הפעולה וכל העבודה שעשו במשרד הפנים.

יואב קיש: בבקשה, תומר.

תומר רוזנר: הרפורמה הזאת לא הייתה מגיעה לקו הסיום, שהוא בעצם קו ההתחלה, בלי הקשב של הדרג המדיני, של השרים, שהיו מעורבים באופן אישי בהחלטות שלא היו יכולות להתקבל.

תומר רוזנר: הן היו תקועות.

תומר רוזנר: נושא הבטיחות באירועים מרובי קהל היה תקוע 22 שנה בממשלה ובלי מעורבות של השרים – השר לביטחון פנים ושר העבודה והרווחה – שהיו מעורבים באופן אישי, לא היו יכולות להתקבל החלטות.

תומר רוזנר: דבר אחרון, שהוא הדבר החשוב ביותר, הוא הקשב של משרד ראש הממשלה והתכלול של המהלך הזה שהם חיוניים.

תומר רוזנר: כמו שאמר יושב-ראש הוועדה, הנקודה הזאת היא נקודת התחלה ולא נקודת סיום.

תומר רוזנר: אם יש מפתח להצלחת הרפורמה הזאת, זה בקריטיות של המשך הקשב של משרד ראש הממשלה והובלת המהלך ביישום.

תומר רוזנר: כמובן, יחד עם משרד הפנים.

תומר רוזנר: שני המשרדים האלה חייבים להוביל את המהלך הזה עם הקשב הגבוה ביותר ובדרגים הגבוהים ביותר, אחרת אנחנו עלולים להיתקע בפרטים.

בנימין נתניהו: אתם קבעתם נקודות ציון, miles stones לגבי יישום?

תומר רוזנר: כן, כן.

בנימין נתניהו: יש לכם מעקב?

יואב קיש: כן.

יואב קיש: גם יעדים בכניסה של מתי הצו נכנס לתוקף.

תומר רוזנר: לראשונה נקבע כאן, ביוזמת יושב-ראש הוועדה, מהלך שהוא חסר תקדים, שהמפרטים האחידים של העסקים צריכים להתפרסם בתוך שנתיים וארבע שנים, בשתי פעימות.

תומר רוזנר: משרד שלא יעמוד בלוח הזמנים הזה לא יוכל לדרוש תנאים מעסקים.

בנימין נתניהו: יש לי הצעה בשבילכם, אדוני היושב-ראש, שנקבע שתוך חצי שנה, אנחנו בממשלה ואתם כאן בכנסת נקבל דיווח על יישום החוק.

תומר רוזנר: גם זה נקבע?

בנימין נתניהו: קבעתם את זה?

תומר רוזנר: כן.

תומר רוזנר: עד עוד חצי שנה.

בנימין נתניהו: עד עוד חצי שנה.

בנימין נתניהו: שיפרתם.

בנימין נתניהו: אני מקבל את זה.

בנימין נתניהו: שכנעת אותי.

לאה פדידה: אני דווקא הבנתי שכולנו עשו את כל החוק.

בנימין נתניהו: אנא דאג בממשלה שיהיה לנו דיווח בממשלה על התקדמות יישום החוק.

לאה פדידה: אני הבנתי שכולנו עשו את כל החוק.

יואב קיש: תודה, תומר.

יואב קיש: תודה.

יואב קיש: חבר הכנסת בן צור עוד לא דיבר.

יואב קיש: חבר הכנסת בן צור, בבקשה.

יואב בן צור: אני רוצה לומר דבר אחד, הרפורמה הזאת לא הייתה מתקיימת, אדוני ראש הממשלה, אם לא הנחישות של יושב-ראש הוועדה שדחף לימים ארוכים בלי הפסק, עד שכולם אמרו: די, לא יכולים יותר.

יואב בן צור: לא עמדו בקצב שלו.

יואב בן צור: כמובן ששר הפנים עזר לו מאוד בנושא הזה וראש הממשלה ריכז את הכול.

יואב בן צור: אני חושב שהבחירה של יואב קיש כיושב-ראש הוועדה עד עכשיו מוכיחה את עצמה.

יואב בן צור: אדוני, אמרת חצי שנה?

יואב בן צור: זה אומר שנכונו לנו עוד הרבה חודשים בממשלה הזאת.

בנימין נתניהו: אמרנו "עד".

יואב קיש: תודה רבה, יואב.

יואב קיש: האמת שלא ידעתי, אבל תודה רבה לך.

יואב קיש: רועי פולקמן, בבקשה.

רועי פולקמן: אני מצטרף לברכות ליושב-ראש, ישבנו פה בהרבה מאוד ישיבות.

רועי פולקמן: אדוני ראש הממשלה, הייתי תלמיד שמי שפיתח את מדד התחרותיות, של מייקל פורטר, ואחד הדברים שהוא דיבר עליהם, וזה היה לאורך כל הדרך כאן בדיונים, ועל זה אנחנו צריכים לעשות עוד עבודה, זה הסיפור של השלטון המקומי וביזור הסמכויות.

רועי פולקמן: כשאומרים כלכלה, צריך לדבר גם על כלכלה אזורית.

רועי פולקמן: אחת הבעיות של מדינת ישראל היא הריכוזיות ואחד הדברים שאנחנו מנסים לעשות לא מעט בשנים האחרונות זה לתת סמכויות, להסתכל על פיתוח כלכלי-אזורי, פריפריה והדברים האלה.

רועי פולקמן: ואני חושב שאחד האתגרים שלנו – דיברנו כאן על מרכזי שירות, דיברנו כאן על אשכולות אזוריים – זה מהלך גדול שצריך לקבל גיבוי.

יואב קיש: תודה רבה.

יואב קיש: אחרון הדוברים, בבקשה, הוא חבר הכנסת יעקב אשר.

יואב קיש: אחרון הדוברים.

אדוני היושב-ראש, אדוני ראש הממשלה, אני חושב שאחרי עשרות הדיונים שהיו כאן, הכול ייבחן בסוף ביישום ולראות שבאמת למשרדים יש את הכלים לדבר הזה כדי שהיישום יצליח.

היום היינו בדיון על הרפורמה בנושא ההגבלים העסקיים בוועדת הכלכלה.

זה עוד אחד מהנושאים שככל שנלך בשיטה האמריקנית, שמי כמוך ודאי מכיר אותה יותר, של בהירות בכללי הרישוי ומצד שני הורדת רגולציה, אבל העלאה באכיפה, אלה שלושת הדברים שיכולים להביא להצלחה של כל העניין הזה.

אני מצטרף לברכות על הנחישות של היושב-ראש, שידע לעשות את זה במקהלה יפה מאוד עם כל משרדי הממשלה, וזה לא דבר שקורה כל יום, אדוני, אבל זה הצליח ואני מקווה שגם הרפורמה תצליח וזה יביא הרבה מאוד לכלכלת ישראל.

יואב קיש: תודה רבה.

יואב קיש: אני רוצה להודות ללאה, מנהלת הוועדה, ולכל הצוות – ליאת, רחלי, איה ושוש; רבקה הדוברת; צוות הלשכה שלי: תומר רוזנר ולירון אדלר ובאמת כל עובדי הכנסת והשומרים שהיו איתנו שעות ארוכות.

יואב קיש: אני רוצה להודות לכולם.

יואב קיש: (מחיאות כפיים)

יואב קיש: ראש הממשלה, בבקשה.

בנימין נתניהו: אני שמעתי את הדברים שאתם אומרים והדברים נכונים, הם נכוחים.

בנימין נתניהו: אני רוצה לחדד עוד יותר.

בנימין נתניהו: זה לא רק הורדת יתר של רגולציה ואכיפה חזקה יותר.

בנימין נתניהו: זה נכון.

בנימין נתניהו: זה לא רק תשומת לב הדרג המדיני כי אם הדרג המדיני בא עם הצעה הפוכה, זה לא טוב.

בנימין נתניהו: כלומר, זה חייב להיות מכוון לדבר העיקרי ואחר כך לדחוף אותו לביצוע.

בנימין נתניהו: ככה זה היה בעשרות רפורמות שהובלנו.

בנימין נתניהו: זה תמיד קודם כל מהו הדבר הנכון ואחר כך בכוח להעביר אותו.

בנימין נתניהו: בכוח ובשיח, אבל להעביר אותו.

בנימין נתניהו: פה יש רעיון אחר או נוסף שאני רוצה לחדד.

בנימין נתניהו: אנחנו אומרים בעצם שאנחנו מאמינים בשיטת ה-default, זאת אומרת אני לא כופה עליך מראש ברגולציה כתובה, אלא אני אומר שאם אתה לא תבצע, אני אאכוף עליך.

בנימין נתניהו: זה שונה.

בנימין נתניהו: למשל, אתם יודעים איך זה עובד בתוכניות ארכיטקטורה בארצות הברית או תוכניות בניין.

בנימין נתניהו: למעשה אתה לא צריך.

בנימין נתניהו: כשנגיע לגשר הזה נראה, תרתי משמע, אבל מדובר בתפיסה.

בנימין נתניהו: אני תוחם את זה בנקודה הזאת כי יש פה באמת שאלה, אבל אין כאן שאלה אמיתית לגבי רבבות עסקים קטנים.

בנימין נתניהו: אין פה שאלה וזה מוגזם.

בנימין נתניהו: אז קודם כל רעיון ה- default

בנימין נתניהו: כלומר הרעיון שמקופל ב- defaultזה שהמשרדים מוותרים על כוח.

בנימין נתניהו: הדבר הראשון שעשיתי כשנכנסתי למשרד האוצר אמרתי: המבחן שלכם זה לאבד כוח במהירות האפשרית.

בנימין נתניהו: כמה שיותר מהר.

בנימין נתניהו: לתת לשוק לעבוד ולתת לו לצמוח.

בנימין נתניהו: מכאן באה ההבחנה השנייה.

בנימין נתניהו: ההבחנה השנייה זה לא רק שיטת ה- default

בנימין נתניהו: שככל שאתה יכול תרחיב אותה, עד גבולות הבטיחות וכולי וכולי.

בנימין נתניהו: תנסה להרחיב אותה ויש עדיין מרחב גדול.

בנימין נתניהו: הדבר השני הוא מהו הרגולטור הטוב ביותר מבחינת האזרח.

בנימין נתניהו: הרגולטור הטוב ביותר מבחינת האזרח הוא האזרח בעצמו.

בנימין נתניהו: הרגולטור הטוב ביותר לא תופס על הכול, תופס ב-80%, זה השוק.

בנימין נתניהו: השוק הוא הרגולטור כי הוא יעניש עסקים.

בנימין נתניהו: זה לא רק שאנחנו נעניש אותו.

בנימין נתניהו: אם פרצה שריפה והוא לא באמת טיפל בה במה שהוא צריך לעשות – בסדר, הרשויות יטפלו בו.

בנימין נתניהו: אבל גם האזרח יטפל.

בנימין נתניהו: בהרבה מן הדברים שאנחנו נוגעים בהם ונכנסים אליהם וכולי, השוק יטפל בהם בלאו הכי.

בנימין נתניהו: כלומר, שני רעיונות מרכזיים: האחד זה רעיון ה- defaultוהרעיון השני זה הרעיון של השוק כרגולטור-על.

בנימין נתניהו: זה לא תופס על הכול, זה לא תופס בכל מקרה, אבל ברוב המקרים זה תופס.

בנימין נתניהו: אם נביא את כלכלת ישראל למקום הזה, אנחנו נהיה בחמישייה הפותחת.

בנימין נתניהו: תודה רבה לכם.

יואב קיש: תודה רבה, הישיבה נעולה.